text:
Waruziko gukaraba amazi akonje ari ingenzi ku buzima bwawe?
Hari ubwo abantu bibwira ko gukaraba amazi ashyushye ari byo byiza kuruta gukaraba amazi akonje bitewe n’uko bibwira ko ubwo amazi ashyushye ari nayo abasha gukuraho imyanda yose ishobora kuba mu mubiri ariko siko bimeze
Abahanga mu by’ubuzima basanze gukaraba amazi ashyushye ari ingenzi cyane ku buzima bw’umuntu kuko bifasha umubiri gukora neza, niba wajyaga ukaraba amazi ashyushye rero ukwiye gusoma iyi nkuru
Abaganga batandukanye ndetse na bamwe mu bashakashatsi bavuga ko gukaraba amazi akonje bituma amaraso atembera neza mu mubiri, ndetse n’abifuza gutakaza ibiro bayifashisha mu kugabanya ibiro byabo
Dore ibindi byiza bitangaje byo gukaraba amazi akonje
Gukaraba amazi akonje biratinyura: ntibyoroshye gukuramo imyenda ishyushye warangiza ugahita ukaraba amazi akonje ariko nuramuka ubigize akamenyero gukaraba amazi akonje, bizanagufasha kugenda umenyera bimwe mu bintu wangaga urunuka nkuko wanatinyaga amazi akonje uzajya utinyuka na bimwe mu byo wajyaga wibuza gukora kubera ubwoba gusa
Gukaraba amazi akonje bituma wiyoroshya: niba ujya wumva uri igihangange ndetse ukumva nta wakuvuga, gerageza gukaraba amazi akonje, nusesa urumeza ndetse ugatangira gutitira kubera ubukonje bw’amazi bizakwibutsa ko uri umuntu usanzwe nk’abandi bitume utishyira hejuru, bizanagufasha kubana n’abantu bose amahoro
Gukaraba amazi akonje bifasha umuntu kwihanganira ibyamunaniraga: niba ukunda kugorwa no kwakira bimwe mu bintu bikubaho bigutunguye gerageza gukaraba amazi akonje buri munsi bizagufasha kumenya ko nubwo ibintu bigenze uko utabyifuzaga bitabuza ubuzima gukomeza
Gukaraba amazi akonje bifasha kwitekerezaho neza: ubushakashatsi bugaragaza ko gukaraba amazi akonje bifasha umuntu kwitekerezaho neza no gutekereza ku mishanga ye bihagije kuruta gukaraba amazi ashyushye
Icyitonderwa: nubwo amazi akonje ari ingenzi cyane ku buzima bw’umuntu, ni byiza ko abagore batwite n’abantu bafite indwara zifitea aho zihuriye n’umutima bagomba kubanza kubaza muganga mbere yo kuyakaraba
Src: amelioretasante.com


c: text/html

text:
Menya ingaruka zizanwa no gukora icyaha
Ijambo icyaha mu kigereki ryitwa "amartia" Risobanura kubura ikikuranga. Buri muntu ashobora kubura ikimuranga. Imana yatanze umwana wayo w’ikinege kugirango idusubize kimwe mu byagombaga kuturanga nk’abana b’Imana. Amaraso ya Yesu yatwikiriye buri cyaha cyose.
Hari ingaruka rero zizanwa no gukora icyaha bigatuma abantu batabasha gushyikira Imana. Agakiza.org twagerageje gushaka ingaruka eshanu Bibiliya igaragaza zo gukora icyaha.
1. Icyaha kidutandukanya n’Imana
Icyaha cyangiza ubwiza bw’umuntu aba afite imbere y’Imana, ibyo bigatuma atandukana n’Imana.
“ Ahubwo gukiranirwa kwanyu ni ko kwabatandukanyije n’Imana yanyu n’ibyaha byanyu ni byo biyitera kubima amaso ikanga no kumva(Yesaya 59:2).
Iyi ni ingaruka ikomeye y’icyaha. Buri cyaha cyose ni umwanzi w’Imana, Imana ntishobora kwigaragaza ahantu hari ibyaha. Niyo mpamvu iyo ukomeje gukora ibyaha ntubyature, ntabwo Imana ibana nawe ahubwo muratandukana. Mwuka wera ahagarika kukuvugisha iyo utatuye ibyaha (Abatesalonike 5:19-22).
2. Icyaha ni uburozi bwica umubiri
Inkuru ya muka Roti itwereka neza uburyo Imana idashobora kwihanganira icyaha icyo aricyo cyose, uko umuntu yacyita ntanyoroshya cyaha ibaho kuko abantu babihindurira amazina bashaka kubyoroshya ngo birengere ariko icyaha kizana urupfu ku buzima bw’umuntu.
.Muka Roti ubwo Imana yababwiraga we n’umugabo we guhunga Sodomo na Gomora abamarayika babatwaye bababujije kurebe inyuma, ariko muka Roti we kwihangana biramunanira ntiyabasha kunesha igishuko cy’icyaha arebe inyuma ahita ahinduka inkingi y’umunyu na bugingo n’ubu(Itangiriro 19:26). Muka Roti yatakaje ubuzima kubera
Gusuzugura Imana .Imana ishakako duca mu nzira yayo aho kwishakira inzira akenshi iba inaganisha ku rupfu.
3. Icyaha ni uburozi bwica n’abandi
Icyaha ntikigira ingaruka gusa kuwa gikoze ahubwo ingaruka zacyo zigera no kubatagikoze. Mu gihe uhisemo kugenda uko ushaka aho kugenda nk’uko Imana ibishaka iteka ryoze uhura n’ibyago .
Umwami Herode yakoraga nabi, yarikundaga. Yatewe ubwoba no kumvako havutse umwami Yesu(Matayo 2:3) . Yamenye aho yavukiye ariko Imana kuko izi byose ihungisha Yosefu n’umuryango we muri Egiputa.
Herode amaze kumenyako abanyabwenge bamushutse batagarutse kumubwira ukuri ku by’umwana wari wavutse , yagize umujinya bituma ategekako bica abana b’abahungu bose muri Betelehemu bafite imyaka ibiri kujyana hasi (Matayo 2:16). Nguko uko icyaha gituma hari inzirakarengane zipfa.
4. Icyaha kijya kiba umusemburo w’ibindi byaha
Ku bizera mwuka wera niwe utwemeza ibyaha iyo dukoze nabi, kugirango tubashe kwicuza (Yohana 16:7-8). Uko byagenda kose iyo umuntu akoze icyaha ntiyihane bimukururira mu bindi byinshi. Irari iyo rije ntabwo rihita rigutura mu byo urarikiye bibi ahubwo bigenda bihindura intekerezo buhoro buhoro. Satani azi uburyo bwo kwegera umuntu ngo amugushe. Iyo umuntu akoze icyaha ntakihane birangira gukora ibyaha byinshi bimubayeho akarande.
5. Icyaha gitera urupfu rw’iteka
Urupfu rw’iteka ni ugutandukana n’Imana burundu mu buzima abizera bateganyirijwe kuzabamo. Kandi bibiliya itubwirako ibihembo b’ibyaha ari urupfu (abaroma 6:23). Umukiristu nyawe akwiye kwicuza ibibi akora kugirango azahabwe umugabane mu ijuru.
Yesu nawe yavuze ku bantu bazaba bataragaragaje ibikorwa byiza kuri bagenzi babo:abantu batagaburiye abashonji ,ntibambike abambaye ubusa,ntibasure abarwayi n’imfungwa ntibahe icyo kunywa ufite inyota, ko abo bose batazinjira mu bwami bwo mu ijuru ntibatihana kandi ko ntakindi bazahembwa uretse kujugunywa mu muriro w’iteka.
Imana ntitinza isezerano ryayo,ahubwo yihangana idashako ko hagira n’umwe urimbuka ahubwo ishaka ko bose bihana.(2 Petero 3:9)
Icyaha kigira ingaruka nyinshi cyane kandi kirarimbuza ariko kwihana bizana ubugingo .Abakristo bakwiye guha Yesu ubugingo bwabo bakamwikoreza ibibavuna kuko ari we wenyine uzabaruhura kandi akabaha n’ubugingo buhoraho.
Ismael [email protected] Agakiza.org

robotstxt: allowed

filter: keep


text:
Ubuhamya bwa Vuguziga Eric wabaye mu buzima bubi cyane, Imana ikamwigisha kubaka
Nitwa VUGUZIGA Eric ndi umugabo ndubatse mfite umudamu n’abana 8 turitegura no kwibaruka undi wa 9. Nkaba nsengera ku mudugudu wa Munini, Paruwase ni Nyakabanda muri ADEPR. Turashimira Imana rero yagiye ibana natwe, twahuye n’intambara nyinshi ariko Imana ikajyenda iturengera.
Twavutse turi abana 9 ariko dukurira mu buzima bubi kuko ababyeyi bacu bari abakene basuzuguritse, dusa nk’abirera ariko mubana 9 twarakuze Imana yagiye itugirira neza n’ubwo byari bigoye.
Ngize imyaka 12 natandukanye n’ababyeyi njya kuba njyenyine, mpura n’ ubuzima bukomeye , burananira ngize imyaka 13 njya mu buzima bw’umuhanda mba mayibobo, sinarinkijijwe ariko numvagako Imana ifite umugambi mwiza ku muntu nk’uko yabibwiye Nehemiya ngo “yamumenye itaramurema.” nanjye numvagako ubuzima buzahinduka Imana ikamfasha.
Nakomeje ubwo buzima bwo mu muhanda ngira imyaka 20 nkiburimo.Nageze mu myaka 25 numva nshaka kuba umugabo ariko mu by’ukuri ntakintu nari mfite, natangiye kurambagiza umukobwa na we wari indaya kandi icyo gihe sinagiraga umwambaro n’inkweto ariko ku bw’amahirwe aza kunyemera , ni yo mpamvu navuze ngo Imana ituzi kuva kera kandi hari uko ibigenza kugirango imigamibi yayo isohore niyo yemeye ko tubana kugirango igihe nikigera tuzavuge gukomera kwayo.
Mu muryango iwacu bari Abadiventiste basenga ariko njye byari byarananiye kubera ubuzima bubi ariko nibukagako Imana ibasha gukura mu buzima bubi ikagushyira mu bundi, nkizerako Imana yabanye na ba data basengaga nanjye izangirira neza ikankura mu buzima bwa kimayibobo ikampa ubundi buzima bwiza.
Nashatse gipagani ariko nari mfite igitabo cy’indirimbo, nkaririmbira umugore wanjye n’ubwo nari umunyabyaha, nkanywa inzoga ariko namwumvishagako Imana ibasha gutabara. Nakundaga kuririmba indirimbo ya 21 mu gakiza ivuga ngo ‘Nimuze turebe imbere dutegereze igitondo arayikunda cyane akajya ansaba ko twakizwa naje kumwemerera turakizwa tukajya tujya gusenga kugirango turebako Imana yaduhindurira ubuzima.
Twamaze gukizwa noneho urugamba rurakomera ruruta urwa kimayibobo nabagamo, inzu nabagamo y’ibihumbi bibiri baranyirukana ariko Imana ikatubwira byinshi ko izaducisha mu ishuri kandi ko izatugirira neza. Haje undi muntu atwishyurira indi nzu y’ibihumbi bibiri, nayo baje kuyitwirukanamo.Narazerereye hose banyirukana ariko nari mfite ubuhamya bwiza banyirukana bakavuga ko ndi murokore Imana yanjye izangirira neza bakamparira umwenda wose, bakambwirako Imana izangirira neza. Ndagirango mbwire umuntu wese uri mu bigeragezo akomere kandi aharanire kugira ubuhamya bwiza imbere y’Imana n’abantu kandi ko Imana ariyo ifite itangira n’iherezo ry’ubuzima.
Twabaye muri ubwo buzima Imana ikomeza kuducisha mu ishuri ry’ibigeragezo kugirango nitubivamo tuzavuge gukomera kwayo.Twamaraga nka 3 tutarya, byanaboneka tukarya ubugari tukabukoza mu mazi twakaranze ariko nkibukako Imana yavuze ko iri kuducisha mu ishuri, nasenga ikambwirako izangirira neza ariko nareba ineza y’Imana nkayibura. Mu ubwo buzima bwo gupfundikanya ,ariko iyo wizeye ijambo Imana yavuze ntirihera byanze bikunze irarisohoza.
Madamu yasamye inda ya 1 tumubyara dufite igiceri cya 20 ntacyo kwambara yagiraga abyara umwana uhengamye umutwe kuko yambaraga ijipo agitwite. Nambaye ubusa, nagiraga ipantaro 1 n’ishati imwe nabyo najyanaga gusenga gusa, nta nkweto nagiraga uretse iyo imvura yagwaga madamu akajya muri ruhurura agatoragura ibikamambiri byazanywe n’amazi nkazambara zitanasa. Ariko nkomeza kubana n’Imana neza. Burya niba ubanye n’Imana neza ,Imana yagukomerekeje, Iyemeye ko ibyo bikugeraho niyo izakomora, niyo izagukura muri ubwo buzima urimo ikaguha ubundi bwiza.
Yabyaye umwana 2 amara iminsi 3 atarya atanywa mbona yapfuye, nagiye mu muhanda ntonganya Imana ariko ndimo ngenda mbona akantu k’agapapuro mbona n’inote y’ijana ndagenda mushakira icyo kurya arahembuka. Nshuti, nari mfite imbaraga ariko najya gushaka akazi nkakaburira aho abandi bakaboneye , Imana yo ikambwirako inshaka munzu yayo.Twabyaye umwana wa 3, uwa 4, uwa 5 ,6 tukiri muri ubwo buzima, abo bose ibyo kurya bari bazi ni amazi akaranze n’ubugari nabyo bikaza nka manu. Twaryamaga kumbaho nta matela twagiraga ariko ndashimira Imana yampaye umudamu wihangana, wakomeye ku rugamba twarimo.
Ku mwana 7 Imana itubwirako igiye gutangira guhohoza amasezerano yagiranye natwe, n’ubwo nta buzima twari dufite,Yansuye mu nzozi inyigisha kubaka. Bakristo abantu bibwirako gutabarwa n’Imana bica mu bintu bikomeye ariko iyo igiye gutabara ntikoresha ingabo nyinshi ahubwo ica mu nzira zayo udatekereza ukabona iragutabaye.
Ikiraka nabonye cya mbere cyari icyo kubaka, ndubaka biremera, ubuzima butangira kuza nanjye ndya umuceri, ifiriti, ibishyimbo numva nshimye Imana. Buriya iyo Imana ikugerageje igutabara cyane. Nabonye ukuboko kwayo, kandi ntikunanirwa gukora n’ugutwi kwayo ntikujya kunanirwa kumva, Imana ishimwe cyane.
Nagiye kubona mbona Imana impaye akazi k’ibihumbi mana arindwi na makumyabiri (720000) ubuzima burakunda njya munzu noneho nziza imbwirako ntazongera gusohorwa munzu, kuburara, kubura icyo kwambara, ndetse ko izampa abana beza doreko abantu bari biteze kuzareba abana b’indaya na mayibobo uko bazaba bameze. Barakura bamera neza,babona amata , mbona ikweto n’imyambaro ikomeza kumbwirako izangirira neza. Kuko twaritwarabanye n’umufasha wanjye bitemewe mbwira Imana ko nshaka gukora ubukwe, imbwirako izankorera ubukwe ,nuzura kwizera. Abantu bambaza icyo mfite nkababwirako mfite Imana, irabukora bwose “Mu mana byose biremera” abantu bagenda bantwerera amafaranga kandi menshi,Imana idukorera ubukwe bwakataraboneka.
Mwenedata komera, Imana yavuze ni Imana humura niyo kwizerwa kandi izabisohoza uko yabivuze. Imana yakoze imirimo, yampaye aho kuba , intebe, televiziyo kandi iracyakomeje gukora ,yampaye amashuri y’abana. Nawe rindira Imana wihanganye iyagushyize aho uri ni yo izahagukura kuko iyo ije ihindura byose.
Mbifurije umugisha w’Imana no guhirwa na Yo .Wifuza ko twagufasha gusenga wahamagara nimero 0788286142 cyangwa 0722286142
Yesu abahe umugisha!
{{}}
Umuryango wa Vuguziga Eric, Imana imaze kuwagura
Umugore n’abana
Bakwiye [email protected]


text:
Mu biroli byashimangiye ingaruka zo kubaha Imana Ishimwe Claude yasezeranye mu mategeko anakwa umuhanzikazi Gikundiro Rehema- Reba amafoto utabonye
Yanditswe na
28 February 2018 saa 05:05'
Ishimwe Claude yasezeranye imbere y’amategeko anasaba ashyikiriza inkwano mu muryango w’umukunzi we Gikundiro Rehema mu birori byari bibereye ijasho byabaye kuwa gatanu taliki ya 23 no kuwagatandatu talikiya 24 Gashyantare 2018.
Ibi biroli byari bibereye ijisho kubabyitabiriye yaba incuti n’imiryango y’aba bombi maze bose bagahuriza kukuvugako iyo umuntu yubashye Imana nawe imuha icyubahiro kandi iyo atayikojeje isoni nayo ntishobora kumukoza isoni .
Umusore Ishimwe Claude n’umukobwa Gikundiro Remema bamaze igihe kingana n’imyaka 5 bakundana maze buriwese amaze kwiga no gushima imico myiza y’undi bafata umwanzuro wo kuzibanira burundu babihamisha kubibwira ababyeyi ndetse banerekanwa imbere y’itorero ry’Imana ,nyuma y’ibi bakurikizaho iyi mihango yo gusezerana imbere y’amategeko ndetse no gusaba no gukwa hakaba ubu hasigaye gusezerana imbere y’Imana bakambikana impea yo kwibanira burundu.
Uyu muhanzikazi Gikundiro Rehema yasezeranye imbere y’amategeko na Ishimwe Claude mu Murenge wa Gisenyi ku wa Gatanu tariki 23 Gashyantare , naho gusaba no gukwa bikorwa bukeye ku wa Gatandatu tariki 24 Gashyantare 2018 i Rubavu.
Mu kiganiro IYOBOKAMANA.COM twagiranye na Ishimwe Claude nawe uririmba muri Korali Ukuboko kw’iburyo ya ADEPR Gatenga yahamije ko guca bugufi no guharanira kuba inyangamugayo yaba mu mico no mu myifatire hamwe n’ubukristo no gukunda umurimo w’Imana yabonye kuri Gikundiro Rehema aribyo byamuteye gufata umwanzuro wo kuzibanira burundu nawe.
Muri aya magambo Ishimwe Claude yagize ati:”Umukunzi wanjye na mukundiye ko mu gihe tumaze dukundana namubonyeho imbuto nziza kuko afite indangagaciro z’umunyarwandakazi n’iza gikristo kandi akunda umurimo w’Imana cyane kuburyo numva usibye Imana imuruta ntawundi muntu namugereranya nawe kubuzima bwanjye.
Gikundiro Rehema mw’ijwi rituje ryuje ibyishimo aseka cyane yagize ati: Njyewe umukunzi wanjye nabonye nta wundi muntu namugereranya nawe kuko yujuje byose numvaga nifuza ku musore uzambera umugabo ati :”Twembi turaziranye kuko turemerana peee, nanjye sinzamuhemukira nzamukunda iteka kuko nawe yemeye kunkunda kandi icyo namubwira nuko yakunze umukunda n’iyo nsenga Imana mba nyisaba ngo ikomeze kumundindira iteka maze vuba cyane tuzabe umwe .
Gusezerana imbere y’Imana n’indi mihango yose biteganyijwe ku wa Gatandatu tariki 3 Werurwe 2018 mu Mujyi wa Kigali aho Claude na Gikundiro bazasezeranira kuri ADEPR Gatenga , abatumiwe n’imiryango y’abageni bakirirwe kuri DOVE Hotel ku Gisozi.
Umuhanzikazi Gikundiriro Rehema amaze kuba icyamamare mu muziki wo kuramya no guhimbaza Imana kubera ijwi rye rihebuje akaba yaramenyekanye cyane mu
makorali atandukanye nka Evangelique y’iwabo mu karere ka Rubavu ndetse n’andi makorali yagiye atoza yaba ay’ahandi no mu mugi wa Kigali nka Gebeoni ya ADEPR Murambi ,Ukuboko kw’Iburyo ya ADEPR Gatenga no muri Korali Shalom ya ADEPR Nyarygenge abereye umuririmbyi kugeza magingo aya kandi ibi byose akabifatanya no kuba ari n’umuririmbyi kugiti cye.
REBA AMWE MU MAFOTO ABEREYE IJISHO YARANZE IBI BIROLI BYO GUSEZERANA IMBERE Y’AMATEGEKO NO GUSABA NO GUKWA HAGATI YA GIKUNDIRO REHEMA NA ISHIMWE CLAUDE:
Ishimwe Claude na Gikundiro Rehema buri wese yarahiriye ktazahemukira undi baranabisinyira mu murenge wa Gisenyi
Ishimwe Claude na Gikundiro Rehema bavuye mu murenge bahita berekeza kumazi bahafatira udufoto dusobanutse
Ishimwe Claude yatanze impano zitandukanye kubabyeyi n’abahafi bo mumuryango wa Gikundiro Rehema


text:
Kigali Convention Center : Korali Shalom yanyuze abitabiriye igitaramo "Imbere ni heza live Concert "
Yanditswe na
14 August 2018 saa 03:59'
Korali shalom ya ADEPR Nyarugenge yakoze igitaramo gikomeye cyabereye muri Kigali Convention Center kitabirwa n’abantu benshi bitungura iyi korali kuko ariyo ya mbere muri ADEPR yarikoreye muri iyi Hoteli...
Ahagana ku isaha ya saa munani n’igice,Kuri iki Cyumweru tariki 12/08/2018 korali Shalom yo muri ADEPR Nyarugenge yakoreye igitaramo gikomeye muri Kigali Convention Center aho abantu bari benshi cyane kandi buzuye salle
Iki gitaramo bise ’Imbere ni heza live concert’ cyari gifite insanganyamatsiko igira iti: "Nta teka tugiciriweho" (Abaroma 8:1),cyagaragayemo kandi umuhanzi Alex Dusabe na Ntora worship team .
Kwinjira byari ukugura DVD iriho indirimbo zabo nshya z’amashusho. Iyo DVD yaguraga amafaranga ibihumbi bitanu (5,000Frw)
Benshi bitabuiriye iki gitaramo baranezerewe cyane kuko wabonaga akanyamuneza ku maso yabo ndetse benshi barahaguruikaga cyane bagafasha iyi korali kuramya Imana
Korali Shalom yari ifite ubwoba ko iri bubure abantu na cyane ko ibitaramo bibera mu mahoteli akomeye bitamenyerewe cyane muri ADEPR. Ikindi cyari kibateye ubwoba ni uko kwinjira byari ukwishyura (kugura DVD), ibi nabyo bikaba bitavugwaho rumwe muri ADEPR. Hari n’amakuru avuga ko hari abakristo ba ADEPR badakunda kwitabira ibitaramo byo muri hoteli zikomeye kubera imyemerere yabo aho babifata nko kwibonekeza, kwishyira hejuru n’ubuyobe.
Gusa hari n’abandi bavuga ko iki ari igihe cy’impinduka aho abakristo ba ADEPR ngo bakwiriye kujyana n’iterambere bakanagira uruhare mu iterambere ry’abahanzi n’abaririmbyi bo muri ADEPR n’abandi bahimbaza Imana.
Korali Shalom yaranezerewe cyane no gutungurwa bakabaona abantuy benshio baje kwitabira igitaramo cyabo,cyane ko bo bataniyumvishaga ko baza kubona abantu nkanbo ngabo.Si ubwitabire gusa bwashimishije aba baririmbyi, ahubwo bananejejwe no kuba abitabiriye iki bitaramo cyabo basabanye n’Imana mu buryo bukomeye binyuze mu ndirimbo zabo
Nzeyimana Samuel umuyobozi w’indirimbo muri korali Shalom aganira n’Abanyamakuru nyuma y’igitaramo bakoreye muri Kigali Convention Center yavuze ko bari bafite ubwoba bwinshi mbere y’uko bakora igitaramo. Ngo bumvaga batari buze kubona abantu. Ubwitabire bw’abantu babonye, bwashimishije cyane korali Shalom ndetse abayobozi bayo bavuga ko nta kindi barenzaho. Nzeyimana Samuel yagize ati:" Ewana kabisa nkubwije ukuri twari dufite ubwoba ko abantu bataza kubera kwishyuza ariko pe natunguwe no kubona haza abantu benshi sana. Ntacyo narenzaho kabisa byari bishimishije cyane pe".
Igitaramo cya Korali Shalom cyasojwe ahagana ku isaha ya saa kumi n’ebyiri n’igic e ,gusa cyarangiye benshi batifuza ko cyarangira bitewe nuko bari banezererewe n’indirimbo z’iyi Korali
Amafoto
Amafoto: Inyarwanda


text:
SEMA Jackson, ni umuhanzi umaze igihe gito muri muzika nyarwanda akaba asanzwe akora umuziki wiganjemo injyana ya RnB ; yakoze indirimbo zitandukanye zirimo ‘Nakupenda’, ‘Dukeshe imitima’ n’izindi.
Ubu, yashyize hanze indirimbo ifasha Abanyarwanda mu gihe cyo kwibuka Jenoside yakorewe Abatutsi yise ‘Amateka ni ayacu’ aho aririmba yibanda cyane ku muzi n’inkomoko y’ivanguramoko ryagejeje u Rwanda kuri Jenoside yabaye muri Mata 1994.
Muri iyi ndirimbo, avugamo uburyo mu myaka ya mbere ya Jenoside u Rwanda rwayoborwaga n’ubutegetsi bubi bwarangwaga n’itonesha ndetse no gushyira imbere ivanguramoko, kuronda hashingiwe ku turere akibaza ati “Ni nde wahisemo aho azavukira n’ubwoko azavukiramo?”
Yagize ati “Iyi ndirimbo nasohoye nayikoze nshaka kwibutsa mu ncamake amateka yaranze u Rwanda mbere y’umwaduko w’abazungu; nerekana aho igihugu cyari cyuje ubumwe bw’abagituye ariko mu gihe cy’ubukoloni ndetse no mu gihe cya Repubulika zabayeho mbere ya Jenoside no mu gihe yakorwaga zaranzwe n’ivanguramoko ry’indengakamere rikaba ryarateguraga ubwicanyi bwa karundura bwabyaye Jenoside yakorewe abatutsi yabaye mu 1994.”
Uyu muhanzi yifuza ko ubu butumwa bwe bwumvwa by’umwihariko n’abakiri bato batabaye muri ayo mateka kugirango bayamenye bityo bazakure bazi neza aho igihugu cyabo cyavuye.
Yatanze ubutumwa bw’ihumure ndetse ashishikariza Abanyarwanda kwibuka inzirakarengane zazize Jenoside birinda guheranwa n’amateka ahubwo bagaharanira kwiyubaka no kubaka u Rwanda rushya.


text:
Imyenda ibera abafite igice cyo hasi gito
Abantu baterwa isoni n’uko amaguru yabo cyangwa igice cyo hepfo ari gito bagatinya kwambara imyenda imwe n’imwe nyamara hari ibabera, ikabakiza isoni kandi ubona ijyanye n’amaguru mato.
Dore imwe muri iyo myenda :
Ikanzu ndende ihisha amaguru : Mu gihe udakunda ko abantu babona amaguru yawe ushobora kujya wiyambarira ikanzu ndende zitaratse kuko zitagaragaza amaguru kandi usanga koko umuntu uzambaye agaragara neza.
Ipantaro y’icupa : Ipantaro y’icupa nayo iba nziza cyane ku bantu bafite amaguru ananutse.
Ikabutura ndende : ikabutura ndende zigera munsi y’amavi nazo zibera abantu bafite amaguru mato kandi zinagezweho ku buryo umuntu uyambaye aba azi kugendana n’ibigezweho
Ikanzu ndende itaratse ariko itagera ku birenge : bene izo kanzu nazo zigaragara neza ku bantu bafite amaguru mato kuko ziba ziterekana amaguru yose kandi kubera ukuntu iba itaraste bituma amaguru atagaragara ko ari mato.
Ikanzu igera mu mavi itaratse : N’ubwo iyi kanzu yerekana amaguru yose ntabwo uyareba abona ko ari mato kuko uburyo idoze butuma ingano y’amaguru itagaragara.
Iyi myenda wayambara ukaberwa igihe uterwa isoni n’uko uteye, by’umwihariko imyenda itaratse hasi cyangwa yo gutebeza mu nda mu gihe udafite mu nda hanini yakubera
agasaro.com
photos : google


text:
Ese imicungire mibi y’amaturo yakabaye imbogamizi yo gukorere Imana?
Intambara n’amakimbirane akaze ntibisiba kumvikana hirya no hiryo mu madini ya gikirisito. Ukwigomeka bw’abakirisito bamwe na bamwe ku b’abayobora, ibifungo bya hato na hato ku bayobozi b’amadini, ibi birushaho gufata indi ntera. Abatari bake bemeza ko ikihishe inyuma y’umwiryane uboneka muri amwe mu madini ya gikirisito mu Rwanda nta kindi kitari imitungo, aho usanga buri wese ugize inshingano ahabwa ashaka gukurura yishyira. Ibi bituma hari n’amakimbirane avuka biturutse mu kurwanira ubuyobozi.
Ikintu cyose utanze mu nzu y’Imana cyitwa ituro n’ubwo yaba atari amafaranga ariko hano turavuga amafaranga kuko ni ryo turo ritangwa cyane n’abantu benshi rigakoreshwa muri byinshi.
Ni iki Bibiliya ivuga ku mafaranga ?
Nta muntu wanga amafaranga, kuko adufasha mu mibereho ya hano ku isi ariko tujye tuzirakanako hari inzira za ngombwa Imana yasize zo kubona amafaranga kandi buhoro buhoro bitewe nuko wubahishije Imana izo nzira igenda izikwaguriramo. Gushaka amafaranga binyuze mu nzira mbi ntaho bitaniye no kwiturikirizaho igisasu uzi neza ko cya kwica cyangwa kikagusigira ubumuga.
“Kuko gukunda impiya ari umuzi w’ibibi byose, hariho abantu bamwe bazirarikiye barayoba, bava mu byo kwizera bihandisha imibabaro myinshi. Ariko wowe ho muntu w’Imana ujye uhunga ibyo, ahubwo ukurikize gukiranuka, kubaha Imana, kwizera, urukundo, kwihangana n’ubugwaneza. Ujye urwana intambara nziza yo kwizera usingire ubugingo buhoraho, ubwo wahamagariwe ukabwaturira kwatura kwiza imbere y’abahamya benshi” (1Timoteyo 6:10-12)
Izi ni zimwe mu mpungenge abantu bafite:
• "Insengero za none zita gusa ku mafaranga."
• "Amafaranga atangwa mu rusengero akoreshawa nabi, nyatangira iki ?"
• " Ubundi amafaranga akoreshwa mu bintu bikwiye ?
Ni iki bibiliya ivuga ku amaturo ?
Imana ishaka ko dutanga kuko byerekanako dukunze Uwiteka mu buzima bwacu
Buri kintu cyiza cyose kiva mu ijuru ku Mana idahinduka, bur kintu cyose dufite ni impano yavuye ku Uwiteka, niyo mpamvu iyo dutanze tuba dusubije Imana akantu gato cyane muri byinshi twahawe. Gutanga bituruka ku mutima uhimbaza Imana.
“Gutanga kose kwiza n’impano yose itunganye rwose ni byo biva mu ijuru, bimanuka bituruka kuri Se w’imicyo udahinduka, cyangwa ngo agire n’igicucu cyo guhinduka.” (Yakobo 1:17)
Gutanga biruta guhabwa
“Nababereye icyitegererezo muri byose, yuko ari ko namwe mukwiriye gukora imirimo ngo mubone uko mufasha abadakomeye, no kwibuka amagambo Umwami Yesu yavuze ati ‘Gutanga guhesha umugisha kuruta guhabwa. ” ( Ibyakozw 20:35)
Imana ishakako dutanga kuberako izi ko biduhesha umugisha mu gihe tubikoranye umutima ukunze.
Icyo umuntu atanze nicyo kimugarukira
“Mutange namwe muzahabwa. Urugero rwiza rutsindagiye, rucugushije, rusesekaye ni rwo muzagererwa, kuko urugero mugeramo ari rwo muzagererwamo namwe.”. (Luka 6:38)
“ Hari umuntu utanga akwiragiza, yyamara akarushaho kunguka. Kandi hari uwimana birenza urugero, Ariko we bizamutera ubukene gusa. Umunyabuntu azabyibuha, Kandi uvomera abandi na we azavomerwa.. (Imigani 11:24-25)
Iyo umuntu agize umutima w’ubugugu aba yibuza imigisha.
Agaciro ka maturo dutanga ntigashingira ku bwinshi bwayo.
Yesu yicara yerekeye isanduku y’amaturo, areba abantu batura amakuta bayashyiramo, Abatunzi benshi bashyiramo menshi. Umupfakazi wari umukene araza atura amasenga abiri, ari yo kuta. Ahamagara abigishwa be arababwira ati “Ndababwira ukuri, y’uko uriya mupfakazi atuye byinshi kuruta ibyo abandi bose batuye, kuko bose batuye ibibasagutse, ariko we mu bukene bwe atuye icyo yari asigaranye, ari cyo yari atezeho amakiriro.”(Mariko 11:41-44)
Uyu mupfakazi Tumwigiraho ibintu 3 by’ingenzi:
1. Imana iha agaciro ituro ryawe ititaye uko abantu bakubona
Mu maso h’Imana, ubwinshi bw’amaturo utanga si byo biguhesha umugisha . Bibiliya yavuzeko hari abatunzi batanze byinshi ariko Yesu ashima ituro rito ry’umupfakazi kuko yatanze ibyo afite byonyine.
2. Impamvu iteye umuntu gutanga niyo ifite agaciro ku Mana
Yesu yitegereje abantu batura, kimwe na none Imana ituma dutura. Iyo utanze kugirango abantu bakubone , ituro ryawe rita agaciro ryakagize kuko Imana yibanda cyane ku buryo ituro ritanzwemo kurusha icyo utanze. Inkuru ya Kayini na Abeli nayo irabigaragaza neza (Itangiriro4:3-7)
3. Imana ntishakako wita ku cyo amaturo utanga akoreshwa
Umuntu yiba Imana iyo adatanze ituro.Imana yabwiye Abisirayeli kuzana ibyo kurya mu nzu yayo, kuko bari barinangiye umutima bakanga gutanga kimwe mu icumi. Hano wakibaza ngo ese Imana irarya ? Imana irya binyuze mu bantu bayo kandi ibyo utanze n’ishimwe ry’Imana kuko ibyo kurya by’Imana ni amashimwe y’abantu.
Nimuzane imigabane ya kimwe mu icumi ishyitse mubishyire mu bubiko, inzu yanjye ibemo ibyokurya. Ngaho nimubingeragereshe, ni ko Uwiteka Nyiringabo avuga, murebe ko ntazabagomororera imigomero yo mu ijuru, nkabasukaho umugisha mukabura aho muwukwiza (Malaki 3:8-10)
Amaturo ahabwa Imana, iyo utekereje ku mafaranga utanze n’icyo azakora bishobora kukugusha kugera ku rwego ucumura ntubone umugisha uturutse ku Mana. Ntabwo ari inshingano zawe kugena icyo amaturo atangwa mu rusengero agomba kumara kuko hari ababitorewe bitwa abatambyi kandi nibabikoresha nabi Imana izabibaryoza, kuko bizabazanira umuvumo.
Uyu mutego wo kugenzura amaturo umuntu atabishinzwe, satani ajya awutega abantu benshi bakibuza imigisha, bakabona imivumo, bagahorana inyatsi idashira.
Nubwo amaturo atangwa mu runsengero ariko ntabwo aba ahawe Pasiteri ahubwo uba uyahaye Imana. Gucunga nabi umutungo w’amaturo yatanzwe ntabwo byakabaye imbogamizi ku muntu uzi icyo gukora, ukore ukorera Imana mu mwanya wo gukorera abantu.


text:
Ese Imana yaturemye ite?
Bibiliya itubwira ko twese twabumbywe n’Imana kugirango tubashe gukora ibikorwa byiza idushakaho .Twese abari muri Kristo dufite inshingano yo guhesha Imana icyubahiro dufite kandi inshingano yo kubwiriza ubutumwa bwiza ku bantu bose.Dukwiye gukora ibintu byose neza dutinya Imana.
Abakristo benshi bagerageza gukora neza ariko bikarangira bibananiye.Ntibashobora kugerageza impano zabo ngo bagere ku cyo Imana ibashakaho.Nubwo bafata igihe, batakaza imbaraga,amafaranga n’indi mitungo ariko ntibashobora gukora icyo Imana ibashakaho.
Kuki abakristo benshi badakora icyo baremewe gukora?Impamvu ni uko bagerageza gukora nk’uko abandi bakora.
Reka turebere hamwe uko Imana yaturemye n’inshingano dufite
Bibiliya itubwirako Imana itubona nk’ibyaremwe. Mu by’ukuri,niyo yaduhaye ishusho.
“Kuko ari wowe waremye ingingo zanjye,wanteranirije mu nda ya mama.
Ndagushima yuko naremwe uburyo buteye ubwoba butangaza, imirimo wakoze ni ibitangaza, ibyo umutima wanjye ubizi neza.Igikanka cyanjye ntiwagihishwe, ubwo naremerwaga mu rwihisho,ubwo naremesherezwaga ubwenge mu byo hasi y’isi.( Zaburi 139:13-15)
Imana yaturemye buri wese ukwe.Yaturemye buri wese atandukanye n’undi.
Imashine zikora ibintu bitandukanye zishobora kuba zimeze kimwe. Amatelefone cyangwa ibindi bintu by’ikoranabuhanga bigira imibare ibiranga itandukanye,ariko iyi mibare ifite akamaro kerekana igikoresho utunze.
Imana yo rero yaremye umuntu atandukanye n’undi ,nta muntu usa n’undi kuko ibasha no kumenya umubare w’imisatsi yacu.
“Ndetse n’umusatsi wo ku mitwe yanyu wose warabazwe.Ntimutinye rero, kuko muruta ibishwi byinshi. (Luka 12:7).
Ibikoresho bikora ibintu ,nka mudasobwa zishobora kuba zikozwe kimwe,zifite ibiziranga bimwe,n’ibyapa bimwe, zikaba zifite ubushobozi bumwe bwo gukora ibyo zishobora.Umuntu kuko yihariye kandi akaba atandukanye n’undi yahawe ikigero cyo kwizera n’impano zitandukanye n’iz’abagenzi bacu.(Abaroma 12:3-8)
Ugendeye kuri iyi nkuru,ndifuzako dutekereza kandi tukumva ko twihariye .Uko twaremwe bitandukanye n’abandi.Imana yaturemye bitandukanye n’abandi iduha imimerere,ubumenyi,ubushobozi n’impano zitandukanye n’iz’abandi. Imana yaturemye muri ubu buryo kuko twagombaga gukora ibintu ishaka ko dukora,bityo yaturemye kugirango twe ubwacu tube ababasha gukora ibyo ishaka.
“Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.”(Abefeso2:10)
Nshuti Urihariye, kandi Imana yifuza ko ukora ibishimwa nayo ugendeye kuko yakuremye,bityo ntukwiye kwigana iby’abandi bakora. Tuzarushaho gukora neza nitwigira ku ngero z’abandi bantu, ariko tugomba gukora ibijyanye n’ubushake bw’Imana bitewe n’uburyo yatubumbye.Dukwiye gushaka Imana ,kuyubaha tutiganye abandi bantu.
Sophie @agakiza.org


text:
Ubuhamya bwa MUHIZI Elie wari umunyarugomo
Nitwa MUHIZI Elie, mbere na mbere ndashima Imana yankuye mu Magana y’abanyabyaha ikantoranya ngo mbe inshuti yayo, Yesu yansanze mu nzoga nyinshi cyane ansanga mu busambanyi bwinshi, mu rugomo rwinshi cyane, nari wa muntu wapfuye ahagaze nkuko bibiliya ibivuga nari narapfuye rwose nari wa muntu utagira gahunda
Ndabyibuka nari ndushye cyane ariko muri icyo gihe nibwiraga ko aribwo buzima bwiza ariko nari ndemerewe ntabizi, ndibuka umunsi yesu yansanze hari mu ma saa yine nibereye ku ishuri ariko nagiraga agasuzuguro mu barimu sinajyaga numvikana n’abayobozi bigatuma bahora banyirukana
Umunsi umwe rero baranyirukanye kubera urugomo rwanjye nanga gutaha ahubwo nshaka abandi banyeshuri nshinga aka groupe kitwa anti weekend bishatse kuvuga ko abanyeshuri banze kwirukanwa, ako ka groupe kabagamo abanyeshuri bose birukanaga ntibatahe, groupe yarakomeye, nza gukora andi makosa baranyirukana nanga gutaha ngiye kubona mbona abayobozi b’ikigo bose baje mu ishuri kunsohora
Ubwo ya groupe yabonye bikomeye bo barasohoka nsigara njyenyine nk’umuyobozi wabo, nyuma maze kubona ko ibintu bitangiye gukomera ngira ubwoba ndataha, icyumweru kirangiye ngarukana n’umubyeyi asaba imbabazi ndongera ndiga ariko nshyiraho igihano kigomba guhana umuntu wanyirukanye icyo gihe
Naje guhamagara ba basore banjye mbigisha uburyo tugomba gukubita wa wundi wanyirukanye, umugambi turawuzuza kandi mu by’ukuri papa wanjye yari Pasteur mu rusengero, ubwo umugambi twamaze kuwunoza, muri ako kanya numva ijwi rimbwiye ngo papa wawe arimo arabwiriza none nawe uri mu mugambi mibi? Ndabyibuka icyo gihe hari saa yine za mugitondo
Kuva uwo munsi twahise tujya mu rusengero baradusengera, sinongeye gusambana, kurwana, kunywa inzoga n’ibindi byinshi bibi bitandukanye, ndashima Imana yandokoye urupfu rukomeye
Yesu wahinduye ubuzima bwanjye ashobora guhindura n’ubwawe,igisabwa nuko umwemerera ukamwizera gusa
Amen!
[email protected]


text:
Bishop Jean Sibomana uherutse kurekurwa n’urukiko, wahoze ari Umuvugizi w’Itorero rya Pantekote mu Rwanda ADEPR , yasubije ibaruwa yandikiwe n’ubuyobozi bwa ADEPR mu minsi ishize agaragaza ko ibyo yakorewe na bagenzi be ari ikubasuzugura kuburyo bukomeye.
Ibaruwa yasubije, yayandikiwe kuwa 06 Ukwakira 2017 imumenyesha ko yambuwe inshingano za Gipasieri na bagenzi be barimo Bishop Tom Rwagasana bari banafunganye bazira kunyereza amafaranga y’itorero nk’uko bivugwa.
Uyu mugabo yagaragaje ko ingingo bashingiyeho babambura inshingano za Gipasiteri zihabanye n’amahame ya Bibiliya ndetse n’amabwiriza y’Itorero rya Pantekote mu Rwanda ADEPR.
Yumvikanishije ko ibyamukorewe byari bigamije kumutesha agaciro no kumwandagaza mu ruhame.Yasabye abayobozi n’abandi bose barebwa n’iki kibazo muri ADEPR ko bakwicara bakongera gusuzumana iki cyemezo ubushishozi.
Yakomeje abwira umuyobozi wa ADEPR Rev. Karuranga Ephraim ko raporo bashingiyeho bamuhagarika we atayizi , kandi atazi ibiyikubiyemo.Ngo ibiri muri iyo raporo bihabanye n’ukuri ku izindi raporo zayibanjirije kandi zemezwaga n’inzego za ADEPR zibifite mu nshingano.
Asoza ibaruwa ye UMURYANGO ufitiye kopi, yibukije umuvugizi mukuru wa ADEPR wamusimbuye Rev. Karuranga Ephraim ko we na Komite bafatanyije kuyobora muri iki gihe bakwiye kurangwa n’urukundo bagasubira mu masezerano bagiranye n’Imana basura abafite ibibazo by’uburwayi muri iki gihe.
Mu minsi ishize Bishop Sibomana Jean wahoze ari umuvugizi mukuru w’Itorero rya Pantekote mu Rwanda ADEPR yicajwe mu myanya yagenewe abakirisitu ubwo yajyaga gusengera i Nyarugenge.
REBA AMAFOTO
ADEPR yamwandikiye imumenyesha ko yambuwe inshingano
Ibaruwa ya Bishop Jean Sibomana
Bishop Jean asigaye ahezwa
Ntawabasuzuguje nimwe mwisuzuguje nuko Imana ikora ntimwari gukomeza muribata Inzu yayo irebera nuko ikora iyo wanze kumva ntireba amatitre ufite mwayoboreye mumubiri mubanze mwihane mbere yogushaka ibyubahiro
uyu nyakubahwa wiyise BISHOP yaretse guta umwanya koko watuje Imana niba urengana ko izakurenganura, Thom ko nukomeza kuba igikoresho ke ko aribukujyane gehonome watuje ugasaba Imana imbabazi kuruhare waba waragize mubibazo itorero ryagize wagizemo uruhare ko izakubabarira, natwe izadusura mumitima yacu tuguhe imbabazi. Naho nukomeza gutyo uratuma dusubira kwiyicisha inzara hejuru yanyu Imana idukize igitugu Cyangu, ubugingo bwacu tuzaburira kuko mwarimubugejeje habi. Uwiteka Uhabwe icyubahiro ko wadukijije abarya ruswa ngo batange imyanya yo kuyobora intama zawe, bakarya akaribwa nakataribwa. Nitwe twakira itera bwoba ryababagabo biyise baebishop,niba bakomeje kwinangira imitima yabo ikaba yarabaye akahebwe nabagira inama yo gushinga ayabo materaniro bazayobora nka company zabo ,bashatse baba nabapapa Muriyo. Za miliyari barazifite bagabanye kuri Dove Hotel, ayo twashyize mukigega sicco arenga miliyoni 400,ayo abaguze ubupasteurs bagiye banana,............. Yesu uzandinde gusaza nabi no gusoza urugendo rwanjye Nabi. Uzandinde kurya ibyibano, impongano MBi, komora ibyaha mbica hejuru no kurokora inyamibwa nka Sawuri. Nungenza utyo Yesu uzaba ungiriye neza kutazagibwaho umuvumo. Uzatwihere iherezo ryiza.


text:
Mugurimari avuga ko umwana we yavutse mu mwaka wa 2012 ariko yarinze agira imyaka itatu atarabasha kugenda.
Muri icyo gihe ngo ababonaga uwo mwana bamufataga nk’ufite ubumuga kuko abandi bari mu kigero cye bari bazi kugenda.
Mugurimari avuga ko kuri ubu uwo mwana we ufite imyaka itanu y’amavuko abashaka kugenda. Hakaba hashize umwaka urenga aribwo atangiye kugenda.
Akomeza avuga ko umwana we yatinze kugenda kubera ikibazo cy’imirire mibi yatumye arwara bwaki maze imikurire ye isubira inyuma.
Mu gihe abandi bana badafite ibibazo batangira kugenda neza bafite imyaka ibiri, uwa Mugurimari we ngo ntiyabashaga no guhaguruka.
Agira ati “Umwana yatangiye yigunga ukabona nta morali afite. Yagize imyaka itatu atazi kugenda kuburyo yahagurukaga, yatera nk’intambwe ebyiri agahita agwa.”
Akomeza avuga ko uwo mwana we yagize ikibazo cy’imirire mibi kuko atamugaburiraga indyo yuzuye.
Ahamya ko atari azi kuyitegura kuko ngo yamugaburiraga imyumbati n’ibishyimbo by’inkumbagare.
Akaba ngo yaratangiye kugaragaza ikibazo cy’imirire mibi ubwo yari afite umwaka n’igice.
Mu mwaka wa 2015, umuryango wa World Vision ufatanyije n’Ikigega cya Koreya y’Epfo cy’ubutwererane (KOICA) batangije gahunda yo kurwanya imirire mibi mu bana mu mirenge ya Mushubati na Gihango. Iyo gahunda izarangirana na 2017.
Muri iyo gahunda, habanje guhugurwa abajyanama b’ubuzima uburyo bagomba kumenya abana bafite imirire mibi n’uburyo bayirwanya.
Ibyo byatumye Mugurimari ajyana umwana we wari ufite imyaka itatu, baramupima basanga afite ikibazo cy’imirire mibi maze bamusaba ko yamujyana muri gahunda yahatangijwe yitwa “Amaziko”.
Muri iyo gahunda, ababyeyi bafite abana bahurira hamwe mu mudugudu batuyemo, bazanye ibiribwa bitandukanye bajeje, ubundi abajyanama b’ubuzima bakabigisha uburyo bategura indyo yuzuye.
Umwana wa Mugurimari yari afite imyaka itatu ariko afite ibiro 10 gusa, mu gihe abana bazima bafite iyo myaka baba bafite ibiro biri hagati ya 12 na 17.
Gahunda y’Amaziko yaramufashije cyane
Yahise yitabira gahunda y’Amaziko, amara iminsi 12 ajyayo (nkuko bigenda ku bandi) maze umwana we atangira kurya indyo yuzuye.
Impamvu bagomba kwitabira “Amaziko” mu gihe cy’iminsi 12 ngo ni uko byagaragaye ko muri iyo minsi ikurikirana, iyo umwana ahabwa indyo yuzuye yiyongeraho amagarama ari hagati 400 na 800, bikamufasha gukura neza.
Agira ati “Ubwo iminsi 12 iba irarangiye mbona hari aho avuye n’aho ageze. Ndongera ndatangira (nanone iminsi 12), umwana mbona arazamutse, mbona arakuze atangira no kugenda.”
Mugurimari, ufite abana batanu, avuga ko kuva ubwo yageze mu rugo atangira guteka ibiryo bikaranze kandi birimo n’imboga.
Uwo mubyeyi ahamya ko yashimishjwe cyane no kuba umwana we agenda kandi agakina n’abandi kuburyo ngo mu mwaka w’amashuri wa 2018 azamujyana ku ishuri.
Mugurimari ni umwe mu babyeyi bo mu Karere ka Rutsiro batanga ubuhamya bagaragaza uburyo imirire mibi yari yugarije abana babo ariko bakaza kugobokwa na gahunda y’Amaziko.
Ubushakashatsi bwagaragaje ko mu gihe cy’myaka itatu iyo gahunda yo kurwanya imirire mibi imaze mu mirenge ya Mushubati na Gihango, imirire mibi mu bana yagabanutse.
Ubwo iyo gahunda yatangiraga muri 2015, abana bari bafite imirire mibi babarirwaga ku kigero cya 47,7%. Ariko mu mwaka wa 2017 icyo gipimo cyari kigeze kuri 47,3%.
Abajyanama b’ubuzima bakoze akazi gakomeye
Ibyo byose byagezweho kubera uruhare runini rw’abajyanam b’ubuzima bigishije abo babyeyi guteka indyo yuzuye.
Umwe mu bajyanama b’ubuzima witwa Mukawera Eugenie, ahamya ko na mbere bigishaga ababyeyi guteka indyo yuzuye ariko mu buryo budahagije.
Aho iyo gahunda yo kurwanya imiriremibi iziye, ngo bongerewe ubumenyi binyuze mu mahugurwa bahabwaga kenshi.
Agira ati “Baraje baraduhugura tumenya gupima ibiro, tumenya uko bareba umwana ufite imirire mibi, kuburyo iyo umwana yazaga ku “Amaziko” twaramupimaga na nyuma yo kuyavaho tukamupima tukareba ko hari icyo yiyongereyeho.”
Akomeza avuga ko abo basangaga ntacyo biyongereyeho babasibizaga bakongera kumara iminsi 12 ku “Amaziko”.
Aline Niyonambaza, umukozi wa World Vision mu mushinga w’ubizima n’imirire, avuga ko banafashije ababyeyi b’abana bafite imirire mibi, babaha imbuto z’ibihingwa bitandukanye birimo ibirayi, ibigori n’imboga. Banabahaye amatungo magufi arimo ihene kugira ngo abahe ifumbire.
Ibyo byose ngo byari ukugira ngo ababyeyi nabo bifashe gushaka indyo yuzuye.
Agira ati “Twabahuguye ku buryo izo ndyo zose (zuzuye) zigomba kuba iwabo mu ngo. Akagira akarimo k’igikoni, akagira ubworozi bw’amatungo magufi ibyo bigatuma nibura umubyeyi mu rugo ashakisha mubyo afite agasanga afite indyo yuzuye agategurira umwana.”
Umuyobozi bw’Akarere ka Rutsiro buvuga ko muri rusange imirire mibi yugabanutse. Mu gihe cy’umwana urenga abana bafite imirire mibi bavuye kuri 400 bagera kuri 222.


text:
Abantu 53 bafite aho bahurira n’ikoranabuhanga mu Rwanda basoje inama nyunguranabitekerezo bagaragaza bimwe mu bibazo byugarije umuryango Nyarwanda bishobora kuba byakemurwa n’ikoranabuhanga.
Iyi nama nyunguranabitekerezo yabereye muri KLab guhera ku wa 6 kugeza ku wa 8 Gashyantare 2018. Yateguwe n’Ikigo cy’Igihugu cy’Ikoranabuhanga (RISA) bigizwemo uruhare n’ikigo cy’Abongereza cyitwa Immarsat cyatangije ihuriro ryiswe IoT Community rirebera hamwe uko ibibazo byugarije abaturage byakemurwa hakoreshejwe ikoranabuhanga.
“IoT Workshop” yari iteguwe ku nshuro ya mbere mu Rwanda yitabiriwe n’abantu 53 bahurira mu matsinda icyenda bagaragaza ibibazo bitandukanye biri mu muryango hanyuma babishakira ibisubizo byashyirwa mu bikorwa hifashishijwe ikoranabuhanga.
Umuyobozi w’Ikigo cy’Igihugu cy’Ikoranabuhanga (RISA), Muhizi Bagamba Innocent, yabwiye IGIHE dukesha iyi nkuru ko imishinga yagaragajwe usanga itaranoga neza ahubwo ari ibitekerezo bishingiye bibazo abitabiriye iyi nama babonye, bizasuzumwa hanyuma izabonerwa uburyo ishyirwe mu bikorwa mu kurengera abaturage.
Yagize ati “Iyi nama nyungurana bitekerezo yari igamije kugira ngo abayitabiriye basobanukirwe icyo twita ’Internet of Things’, ni hehe ikoreshwa cyangwa se igeze ku ruhe rwego? Ni ibihe bibazo yakemura bya buri munsi abantu duhura na byo.”
Yongeyeho ati “Imishinga yagaragajwe usanga itaranoga neza, usanga ari nk’igitekerezo ariko gishingiye ku kibazo gisanzwe gihari mu muryangi cyangwa mu gihugu. Icyo tugiye gukora ni ukugira ngo noneho turebe ya mishinga tuyigeho dufatanyije na bariya babitekereje noneho turebe ni gute iriya mishinga yatekerejwe yashyirwa mu bikorwa ejo ikaba yakemura ibyo bibazo babonye.”
Umuyobozi ushinzwe Iterambere ry’Ibikorwa bya Inmarsat by’umwihariko muri Afurika, Kurt von Molendorff, yavuze ko u Rwanda rugeze ahashimishije mu kwiyubaka bityo rukaba rukeneye no gukoresha ikoranabuhanga mu gushyigikira ibikorwa by’iterambere byagezweho no kubungabunga imibereho myiza y’abaturage hakoreshejwe ikoranabuhanga.
Yagize ati “Uko abantu biyongera mu mijyi by’umwihariko iyo muri Afurika bishyira igitutu ku buryo bw’imyubakire n’ibikorwaremezo ugasanga bikomeye cyane kubaka ibintu byagutse mu kujyana n’ubwo bwiyongere bw’abaturage mu mijyi, njye nturuka muri Afurika y’Epfo ngira ngo murabizi ko muri iki gihe Cape Town yacu yashizemo amazi kandi ni ikibazo gikomeye cyugarije n’indi mijyi yagutse.”
Yongeyeho ati “Icyo twarebeye hamwe muri iyi nama nyungarabitekerezo n’abari mu ihuriro rya IoT ni ukwigisha guhuza ibikoresho, kubyukaba, gukora utwuma tw’ineka ku bibazo runaka byadufasha kumenya nk’urugero igihe ubushyuhe bukabije buzira hanyuma bigahuza na rya koranabuhanga twubatse mu guhangana na byo n’ibindi bibazo.”
Mu ukwakira umwaka ushize nibwo Inmarsat plc, yasinye amasezerano na Guverinoma y’u Rwanda aho igiye kubaka uburyo butandukanye bw’ikoranabuhanga mu Mujyi wa Kigali, bitewe n’umusaruro uzavamo bukazakwizwa mu gihugu hose no muri Afurika.
Yavuze ko u Rwanda rumaze kugaragaza ubushake n’umurava mu kubaka ibikorwaremezo bigezweho no gukoresha ikoranabuhanga mu kubishyigikira hirindwa ibibazo byakugariza abaturage ku buryo amahanga arwigiraho.
Umwe mu mishinga y’ingenzi yigiwe muri iyi nama nyungarabitekerezo ni uwo kubaka ikoranabuhanga ritahura ahagiye kuba impanuka y’inkongi mu miturirwa runaka rigatabaza inzego zibishinzwe mbere y’uko hagira ikibi kiba. Uyu n’indi itandukanye yigiwe muri iki gikorwa izasuzumwa ishyirwe mu bikorwa mu guhangana n’ibibazo byugarijwe abaturage.
Inmarsat plc itanga serivisi z’ikoranabuhanga ry’amajwi na internet kuva mu 1979, kuri za guverinoma n’ibigo byigenga.
Mu mishinga iteganywa ku bufatanye na Guverinoma y’u Rwanda, harimo kubaka imirongo ya internet igenewe uduce runaka LoRaWAN (Low Power Wide Area Network).
Ni ukugira ngo harushweho kuboneka internet mu bice bitandukanye mu Mujyi wa Kigali mu mezi 12 ari imbere, izagenda yifashishwa n’ibikoresho bitandukanye biyikeneye mu buryo buzwi nka Internet of Things (IoT).
IoT ni ukuba ibikoresho bitandukanye bibasha kwakira no kohereza amakuru mu ikoranabuhanga, nko mu buryo buzaba bufasha mu bidukikije nk’ibyuma bizajya bishyirwa ku nyubako ngo bigenzure ubuziranenge bw’umwuka, imodoka izashyirwamo internet y’icyogajuru ikayigeza mu gace ubusanzwe igoye kugeramo.
Izaba ishobora no gutanga ikoranabuhanga rikenewe mu buhinzi buhinzi hagamijwe kongera umusaruro no kunoza imicungire y’amazi.
Harimo gufasha mu myigishirize, aho Inmarsat iteganya guhugura ba rwiyemezamirimo n’abanyeshuri kurushaho kumva uko “Internet of Things” (IoT) ikora, aho iteganya amahugurwa y’amezi atatu kuri ba rwiyemezamirimo n’abanyeshuri.


text:
IGICE CYA 26
Paradizo yongera gusubizwaho
Binyuze ku Bwami buyobowe na Kristo, Yehova azeza izina rye, agaragaze ko ari we ufite uburenganzira bwo gutegeka kandi avaneho ibibi byose
IGITABO cya nyuma cya Bibiliya cy’Ibyahishuwe, giha abantu bose ibyiringiro. Icyo gitabo cyanditswe n’intumwa Yohana, kirimo iyerekwa ry’ibizaba ku ndunduro y’isohozwa ry’umugambi wa Yehova.
Mu iyerekwa rya mbere, Yesu wazutse yashimiye amatorero kandi arayakosora. Iyerekwa ryakurikiyeho, ritwereka intebe y’Imana yo mu ijuru, imbere yayo hari ibiremwa by’umwuka biyisingiza.
Uko umugambi w’Imana wagendaga ujya mbere, Umwana w’intama, ari we Yesu Kristo, yakiriye umuzingo ufatanishijwe ibimenyetso birindwi. Igihe bafunguraga ibimenyetso bine bya mbere, abantu bagendera ku mafarashi y’ibigereranyo bagaragaye ku isi. Uwa mbere ni Yesu, ugendera ku ifarashi y’umweru kandi yambaye ikamba rigaragaza ko ari Umwami. Hakurikiyeho abagendera ku mafarashi y’amabara atandukanye, mu buryo bw’ubuhanuzi akaba agereranya intambara, inzara n’icyorezo; ibyo byose bikaba byari kubaho mu minsi y’imperuka y’iyi si. Igihe hafungurwaga ikimenyetso cya karindwi, havugijwe impanda ndwi z’ikigereranyo, zisobanura itangazwa ry’imanza z’Imana. Izo mpanda zakurikiwe n’ibyago birindwi by’ikigereranyo, bishushanya umujinya w’Imana.
Ubwami bw’Imana, bugereranywa n’umwana w’umuhungu, bwimitswe mu ijuru. Habaye intambara, maze Satani n’abamarayika be babi bajugunywa ku isi. Ijwi ryarangururiye mu ijuru riti ‘wa si we, ugushije ishyano.’ Satani afite umujinya mwinshi, kuko azi ko ashigaje igihe gito.—Ibyahishuwe 12:12.
Yohana yabonye Yesu mu ijuru agereranywa n’umwana w’intama, ari kumwe n’abantu 144.000 batoranyijwe mu bantu. Abo ‘bazategekana na [Yesu] ari abami.’ Bityo, Ibyahishuwe bigaragaza ko igice cya kabiri cy’urubyaro kizaba kigizwe n’abantu 144.000.—Ibyahishuwe 14:1; 20:6.
Abategetsi bo ku isi bazakoranyirizwa hamwe kuri Harimagedoni, ari yo “ntambara yo ku munsi ukomeye w’Imana Ishoborabyose.” Bazarwana n’uwicaye ku ifarashi y’umweru, ari we Yesu, uzaba uyoboye ingabo zo mu ijuru. Abategetsi b’iyi si bose bazarimburwa. Satani azabohwa, maze Yesu n’abantu 144.000 bategeke isi “imyaka igihumbi.” Ku iherezo ry’iyo myaka igihumbi, Satani azarimburwa.—Ibyahishuwe 16:14; 20:4.
Ubutegetsi bw’imyaka igihumbi bwa Kristo n’abo bazaba bafatanyije gutegeka buzamarira iki abantu bumvira? Yohana yaranditse ati ‘[Yehova] azahanagura amarira yose ku maso yabo, kandi urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi. Ibya kera byavuyeho’ (Ibyahishuwe 21:4). Isi izahinduka paradizo!
Igitabo cy’Ibyahishuwe gisoza Bibiliya gitanga ubwo butumwa. Binyuze ku Bwami bwa kimesiya, izina rya Yehova rizezwa kandi bigaragare rwose ko ari we ukwiriye kuba umwami w’ikirenga w’ijuru n’isi kugeza iteka ryose!


text:
Murekatete Juliet avuga ko urubyiruko rw’ubu rwihaye imico rukomora ku mateleviziyo rubigira ibigezweho kandi binyuranye n’umuco nyarwanda.
Agira ati “Abakobwa basigaye Bambara “ Follow me” ( Nkurikira) cyangwa impenure ngo bigezweho, abahungu nabo bambara amapantalo yambarirwa munsi y’ikibuno, ibyo ni uguta umuco si iby’iwacu, mubicikeho biradutesha agaciro.”
Yemeza ko kwereka umuntu ubwambure bwawe bidatuma agukunda kuko atagukunda mugihe nta matsiko agufitiye.
Avuga ko umuco nyarwanda ari ukwambara ukikwiza kandi ukagira n’ikinyabupfura.
Umwe mu bakobwa waganiriye na Kigalitoday, yatangaje ko kwambara impenure ahanini babikura ku mateleviziyo na filime bareba.
Avuga ko iyo babona ari ibigezweho ariko batabikora bagamije gukurura abagabo kuko batabikorera ingeso mbi.
Ati “Turabyambara ariko ntacyo tuba tugamije, jye mba mbona ari ibigezweho kandi byambarwa n’abasirimu. Cyakora, nanjye hari abo mbona nkabona bikabije rwose, gusa ntakindi tuba tugamije uretse kwambara neza.”
Yabitangaje kuri uyu wa 11 Kanama, mu kwizihiza umunsi mpuzamahanga w’urubyiruko, mu karere ka Nyagatare wizihirijwe mu murenge wa Mimuli, ahabumbwe amatafari yo kubaka irerero ry’incuke.
Ashingiye ku nsanganyamatsiko y’uyu munsi igira iti “Twisanzure twiyubaka.”
Murekatete Juliet avuga ko kwisanzura atari ugukora ibikurimo ahubwo ari ukubaha inama z’ababyeyi.
Yasabye ababyeyi gufasha Leta kurera neza abana bazagirira igihugu akamaro nabo ubwabo.
Ati “Babyeyi mudufashe umenye aho umwana wawe yiriwe, ibyo yakoraga, unamugire inama mugihe ubona ateshuka. Bizamurinda kwishora mu biyobyabwenge n’ubusambanyi bushobora kumuviramo inda zitateguwe n’indwara nka Sida n’izindi.”
Ababyeyi bo bavuga ko abana bahawe uburenganzira ku buryo ntacyo babuza mu gihe babahana Leta ikabahana aribo.
Ibitekerezo ( 2 )
Kwambara IMPENURE,ntabwo ari uguta umuco gusa.Ahubwo ni ugusuzugura imana yadusabye kwambara "decently" (1 Corinthians 3:39).Ibi byateye byo kwambara amapantalo aciye,kwanika amabere n’ibibero ubyereka abahisi n’abagenzi,bibabaza imana cyane yaturemye.Igihano imana izaha abantu bose bakora ibyo itubuza,ni ukubima ubuzima bw’iteka muli paradizo dutegereje dusoma muli 2 Petero 3:13.Ikindi gihano izabaha,ntabwo bazazuka ku munsi w’imperuka.Bisobanura ko iyo bapfuye biba birangiye.Mu Yandi magambo,kwambara Impenure ni ukudatekereza neza,kuko bizatuma babura ubuzima bw’iteka.
Nibyo rwose. Dusubire kumasunzu abagore bambare ingutiya zigera kubirenge ntamakaliso . Abagabo bakenyere. ....


text:
Niki twakwigira ku gitangaza cya mbere Yesu yakoze?
“Ku munsi wa gatatu hacyujijwe ubukwe i Kana y’i Galilaya, kandi na nyina wa Yesu yari ahari. Yesu bamutorana n’abigishwa be ngo batahe ubwo bukwe.”(Yohana2:1-2)
Yohana2:1-2 hatwereka igitangaza cya mbere Umwami Yesu yakoze igihe yari mu butumwa bwe ku isi. Kimwe n’ibindi bitangaza byinshi bigaragara muri bibiliya yakoze, biratwigisha ibintu byinshi n’uburyo ari ingenzi dukwiye gutumira Yesu mu mibereho yacu ya buri munsi.
Aha hari ibintu twakwigira ku gitangaza cya mbere Yesu yakoze, ‘guhindura amazi divayi mu bukwe bwabereye i Kana y’i Galilaya’. Reka tubiganireho turebe n’uburyo twabyifashisha mu mibereho yacu ya buri munsi:
Yesu yari yatumiwe
“Yesu bamutorana n’abigishwa be ngo batahe ubwo bukwe.”(Yohana2:2)
Ikintu cy’ingenzi hano ni uko Yesu yari yatumiwe. Igitangaza cyambere yakoze, yagikoze kuko yari yatumiwe kuza mu mibereho y’abantu .
Nshuti , niba dukeneye igitangaza cyivuye ku Mana, dukeneye kuyihamagara. Dukeneye kuyitumira. Ntidushobora kwiringira ko idukorera igitangaza dushaka niba tutabashije kuyiha icyumba mu buzima bwacu.
Yabwiwe ikibazo cyari gihari
Nyuma yo gutumira Yesu Kristo mu mibereho yacu ya buri munsi, dukwiye kumubwira ibyo dukeneye byose.
“Nuko vino ishize, nyina wa Yesu aramubwira ati “Nta vino bafite.”(Yohana2:3)
Igitangaza cyakozwe mu gihe ntakintu cyari gisigaye. Ni inshuro zingana iki abakristo bitotomba bavugako Imana itatanze ibyo dukeneye cyangwa twifuza? Ese mbere na mbere tuba twigize tuyibwira ibyo dukeneye ? Cyangwa twiringirako iduha ibyo dukeneye tutayibisabye? Muri Yakobo haragira hati: “ …… ntacyo muhabwa kuko mudasaba”(Yakobo4:2)
Umwami Yesu yadusezeranije ko icyo tuzasaba mu izina rye tuzagihabwa:
“Ni ukuri, ni ukuri, ndababwira yuko unyizera, imirimo nkora na we azayikora ndetse azakora n’iyiruta, kuko njya kwa Data. Kandi icyo muzasaba cyose mu izina ryanjye, nzagikorera kugira ngo Data yubahirizwe mu Mwana we. Nimugira icyo musaba cyose mu izina ryanjye nzagikora.”(Yohana14:12-14)
Yesu yakoze ibiruta cyane ibyo bari bakoze
Ku musozo w’iyi nkuru, Yohana akomeza atubwira uburyo amazi Yesu yahinduye vino yaruse iyo umukwe yari yateguye. Nyuma yo gusogongera kuri iyo vino ya Yesu umusangwa mukuru yabwiye umukwe ati:
“…….Abandi bose babanza vino nziza, abantu bamara guhaga bakabona kuzana izitaryoshye, ariko wowe ho washyinguye inziza aba ari zo uherutsa.”(Yohana2:10)
Umusangwa mukuru yaratangaye cyane. Umukwe na we ntiyamenye ibyabaye. Ariko twese tuziko Yesu yahinduye amazi divayi.
Nshuti, Yesu ashoboye gukora byinshi biruta cyane ibyo twakora. Niba dushaka guharanira kubaho ubuzima bwejejwe, dukwiye kumutumiramu mibereho yacu kugirango adufashe kubaho nk’uko Imana ibishaka.
Sophie @agakiza.org


text:
Ese wifuza gusoma iyi ngingo mu %%?
3 Bakundwa, uru ni urwandiko rwa kabiri mbandikiye. Muri uru rwandiko, kimwe no mu rwa mbere,+ ndakangura ubushobozi bwanyu bwo gutekereza neza, mbibutsa+
2 ko mukwiriye kwibuka amagambo yavuzwe kera n’abahanuzi bera+ hamwe n’itegeko Umwami n’Umukiza wacu yatanze binyuze ku ntumwa+ zabatumweho.
3 Mubanze kumenya ibi, ko mu minsi y’imperuka+ hazaza abakobanyi+ bakobana, bakora ibihuje n’irari ryabo+
4 bavuga+ bati “uko kuhaba kwe kwasezeranyijwe kuri he?+ Dore uhereye igihe ba sogokuruza basinziriye mu rupfu, ibintu byose bikomeza kumera nk’uko byahoze kuva isi yaremwa.”+
5 Biyibagiza nkana ko ijuru ryahozeho+ kuva kera, kandi ko isi yakomejwe ivanywe mu mazi+ kandi igoswe n’amazi+ binyuze ku ijambo ry’Imana.
6 Ibyo ni byo byatumye isi y’icyo gihe irimburwa igihe yarengerwaga n’amazi.+
7 Ariko iryo jambo ni ryo nanone ryatumye ijuru+ n’isi+ biriho ubu bibikirwa umuriro,+ kandi bikaba bitegereje umunsi w’urubanza+ no kurimbuka kw’abatubaha Imana.+
8 Ariko bakundwa, iki kintu kimwe ntikikabisobe, ko umunsi umwe kuri Yehova ari nk’imyaka igihumbi, n’imyaka igihumbi ikaba ari nk’umunsi umwe.+
9 Yehova ntatinza isezerano rye,+ nk’uko bamwe babona ibyo gutinda, ahubwo arabihanganira kubera ko adashaka ko hagira n’umwe urimburwa, ahubwo ashaka ko bose bihana.+
10 Ariko umunsi wa Yehova+ uzaza nk’umujura.+ Kuri uwo munsi ijuru rizakurwaho+ habeho urusaku+ rwinshi cyane, ibintu by’ishingiro bishyuhe cyane bishonge,+ kandi isi+ n’ibikorwa biyirimo bizashyirwa ahagaragara.+
11 Kubera ko ibyo byose bizashonga bityo, mbega ukuntu mukwiriye kuba abantu bafite imyifatire irangwa n’ibikorwa byera n’ibyo kwiyegurira Imana,
12 mutegereza+ kandi muhoza mu bwenge bwanyu ukuhaba k’umunsi wa Yehova!+ Kuri uwo munsi ijuru rizashya rishonge,+ kandi ibintu by’ishingiro bizashyuha cyane bishonge.
13 Ariko nk’uko isezerano rye riri, dutegereje ijuru rishya+ n’isi nshya,+ ibyo gukiranuka kuzabamo.+
14 Ku bw’ibyo rero bakundwa, ubwo mutegereje ibyo, mukore uko mushoboye kose kugira ngo amaherezo muzasangwe mu mahoro,+ mudafite ikizinga+ kandi mutagira inenge.
15 Byongeye kandi, muzirikane ko kwihangana k’Umwami wacu ari agakiza, nk’uko Pawulo umuvandimwe wacu ukundwa na we yabibandikiye+ akurikije ubwenge+ yahawe,
16 akavuga ibyerekeye ibyo nk’uko nanone abivuga mu nzandiko ze zose. Icyakora, muri izo nzandiko harimo bimwe bigoye gusobanukirwa, ibyo abatigishijwe n’abahuzagurika bagoreka, nk’uko bagenza n’ibindi Byanditswe+ byose, bakikururira kurimbuka.
17 Ariko mwebweho bakundwa, ubwo mumenye ibyo hakiri kare,+ mwirinde kugira ngo mutayoba mukajyana na bo, muyobejwe n’ikinyoma cy’abantu basuzugura amategeko, maze mukareka gushikama kwanyu.+
18 Ahubwo ubuntu butagereranywa, n’ubumenyi ku byerekeye Umwami n’Umukiza wacu Yesu Kristo bikomeze bigwire muri mwe.+ Nahabwe ikuzo ubu n’iteka ryose.+
Yohereze
Yohereze
BIBILIYA-UBUHINDUZI BW'ISI NSHYA
2 Petero 3
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MENYA UBURYO WAKORESHA UGAKOSORA IKIBAZO CYO GUTAKAZA IMISATSI MBERE YO GUKORESHA INDI MITI
Hari impamvu zitandukanye zishobora gutuma imisatsi icika cg idakura uko bikwiye, zimwe muri zo; hari imyaka (kuba ugenda ugana mu izabukuru), stress nyinshi, intungamubiri zidahagije, imisemburo itari ku rugero rukwiye, akoko (ni ukuvuga ari ikibazo gisanzwe kiri mu muryango), gukoresha ibinyabutabire bibi nk’amavuta asigwa mu musatsi ashobora gutuma umusatsi utangira gucika, imiti imwe n’imwe, imyunyungugu idahagije mu mubiri cyane cyane nk’ubutare kimwe n’indwara zikomeye zishobora gutuma utangira gutakaza umusatsi.
Umutwe uriho imisatsi igera ku bihumbi ijana (100,000), gutakaza ku munsi udusatsi 50 cg 100 si ibintu bikomeye, ariko iyo utangiye gutakaza irenzeho biba bitangiye kubyara ikibazo. Aha uba ukwiye gutangira gushaka umuti.
Bimwe mubyo twakubwira wakoresha mu gihe ubonye utangiye gutakaza umusatsi wawe cyane.
Dore imiti ya mbere 5 ushobora gukoresha
-
Umutobe w’ibitunguru
Umutobe w’ibitunguru ufasha mu kuvura gutakaza no gucika imisatsi, kubera ukize cyane kuri sulfur, ikinyabutabire gituma amaraso atembera neza mu twenge tw’umusatsi, bityo kigatuma dukora neza tukaba twatuma umusatsi umera.
Ibitunguru kandi bifite ubushobozi bwo kurwanya mikorobe n’ibindi byibasira uruhu bishobora gutuma umusatsi ucika.
Ukoreshwa gute?
- Ukamura neza igitunguru kuburyo ubona umutobe wacyo. Wusigirize neza ahafite ikibazo mu musatsi, hanyuma ubirekereho byibuze iminota 30, nuko wogemo, biba byiza kogesha shampoo mu musatsi
- ushobora kandi gufata ibiyiko 3 by’uyu mutobe ukabivanga n’amavuta y’igikakarubamba (ubishatse wakongeramo akayiko 1 k’amavuta ya Elayo), nuko ukabisigiriza mu mutwe, ukabirekeraho iminota 20 mbere yo koza mu mutwe na shampoo. Wabikora hagati y’inshuro 2 cg 3 mu cyumweru kugeza igihe uzabonera impinduka.
2. Igikakarubamba
igikakarubamba kirimo enzymes zifasha umusatsi gukura. Kugira ngo umusatsi ukure bisaba ko pH, ijya ku rugero rukwiye, igikakarubamba gifite ubushobozi bwo kuringaniza pH ku buryo umusatsi ukura neza.
Wabikoresha gute?
- sigiriza umushongi cg umutobe w’igikakarubamba
- Birekereho byibuze isaha 1 hanyuma wogemo n’amazi y’akazuyazi. Wabikoresha hagati y’inshuro 3 cg 4 buri cyumweru kugeza ubonye impinduka.
Mu gihe wifuza kugira umusatsi mwiza, ushobora kunywa ikiyiko kimwe ku munsi cy’umutobe w’igikakarubamba mbere yo kugira ikindi ufata buri gitondo, bifasha umusatsi gukura neza.
-
Amavuta yo mu mutwe yagenewe massage
Hari amavuta yagenewe gusigwa mu mutwe, kuyakoresha usigiriza mu mutwe (massage), bizongera imitemberere y’amaraso mu twenge tw’umusatsi ndetse byongerere ingufu imizi y’imisatsi. Ibi kandi bituma wumva umerewe neza, bikagubanyiriza stress.
Hari amavuta atandukanye akoreshwa muri massage y’umusatsi nka elayo, coconut oil, Castrol oil cg amavuta ya almond. Yose wayabariza muri farumasi cg supermarket.
-
Umutobe wa beterave
Umutobe wa beterave urimo imyunyungugu nka potasiyumu, fosifore, karisiyumu ndetse na vitamin B nyinshi na C. ubamo kandi proteyine n’ibyongera imbaraga byose bifasha mu mikurire no gutuma umusatsi umera neza.
Ukoreshwa gute?
- Ushobora kunywa uyu mutobe, kongera beterave ku ifunguro ryawe. Ushobora kandi na none gukoresha indi mitobe nk’uwa karoti cg lettuce
- Wafata ibibabi bya beterave washyize mu mazi, ukabicanira kugeza bibize, hanyuma ukabikuba ahafite ikibazo mu musatsi, ubirekeraho byibuze iminota 20 mbere yo koga. Wabikora inshuro byibuze 3 mu cyumweru kugeza ubonye igisubizo.
5. Indabo za hibiscus
Indabo za hibiscus ni umuti ukomeye uvura gutakaza umusatsi. Uretse kuba zifasha mu mikurire y’umusatsi, zishobora no gukoreshwa mu kurwanya imvuvu no kurinda imvi ziza umuntu akiri muto.
Zikoreshwa gute mu kubuza gucika k’umusatsi?
- Ufata izi ndabo nk’10 ukazishyira mu mavuta ya coconut (coconut oil wayigurira ahantu hose hacururizwa amavuta yo mu mutwe) udukombe 2.
- Urabicanira kugeza ubonye bibaye amavuta afashe
- Aya mavuta uyasiga mu musatsi hose, bikaba byiza ubikoze mbere yo kuryama. Ushobora kuryama birimo, ukoga mu mutwe mu gitondo
- Ushobora kubikoresha inshuro 2 cg 3 mu cyumweru, kugeza ubonye hari igihinduka.
Gukemura ikibazo cyo gutakaza umusatsi, ushobora kugerageza bumwe muri ubu buryo tumaze kuvuga. Kurya indyo yuzuye kandi ikize kuri proteyine na vitamines byagufasha gukomeza kugira imisatsi myiza, no kukurinda gucika cg kugira imisatsi mibi.


text:
Akamaro ka betterave
“Betterave” rikomoka ku buryo ibibabi byayo biteye. Ibyo bikaba bifite inkomoko ku rurimi rw’abantu batuye ibice by’inyanja ya Mediterane aho icyo kimera gikunda kuba cyane. Iryo zina ririmo ibice bibiri. Hari “bette” na “rave”. Igice cya kabiri cya “rave” cyo gisobanura ko ari igihingwa giterwa ariko hagakoreshwa imizi yacyo. Iki gihingwa uhereye mu kinyejana cya kabiri ngo cyaba cyarifashishwaga nk’umuti ndetse mu kinyejana cya 14 ho ngo cyabaye agahebuzo aho Abongereza bacyifashishaga mu kuvura indwara z’igifu.
Beterave zitukura ntizituma gusa umubiri w’umuntu utagira umunaniro wa hato na hato,
ahubwo zinatuma imitsi idapfa gufatwa n’indwara iyo ari yo yose ndetse igakora neza. Zinafasha ababyeyi batwite ndetse n’uwo bafite mu nda kugira ubuzima bwiza, aho zibarinda indwara zishobora gufata imyanya y’ubuhumekero ndetse n’imyanya myibarukiro. Umutobe wazo utuma habaho kwirinda indwara zifata umwijima. Zituma kandi umuntu atagugarirwa mu gihe yanyoye umutobe wayo uko bigomba.
Umutobe wa Beterave zivanze na Karoti, ufasha mu koroshya zimwe mu ndwara zabaye karande kuri bamwe na bamwe nk’izo bakunze kwita “Goutte”, imyakura n’izindi. Ku bantu bakunze gutaka umutwe, ngo zibarinda hato na hato gukomeza kubabara umutwe, amenyo, indwara z’uruhu, kubabara kuri bamwe na bamwe baribwa igihe bari mu mihango y’abagore.
Mu bindi, ku bakunzi b’icyo kiribwa, ngo hari ibintu bimwe na bimwe bidakanganye bagenda bibonaho bidasanzwe ariko ngo ntibikwiye kubatera impungenge. Ibyo ngo ni igihe bagiye kwihagarika bakabona inkari zifite ibara ry’umutuku. Ibyo biterwa n’uko ubusanzwe ibara rya Beterave ritukura. Kwimenyereza kunywa amazi cyane, kugira ngo bifashe umubiri kwakira icyo kiribwa neza ni ikintu cy’ingenzi. Na none kandi, abantu ntibakwiye kwibagirwa ko iyo Beterave zikoreshejwe bubisi aribwo ibyiza byazo bishobora kugera ku mubiri neza.
Pamela


text:
Umuryango w’abibumbye uvuga ko uzakenera imfashanyo nyinshi muri Eritrea mu mwaka utaha.
Ejo ku wa 2 ni bwo uwo muryango wabitangaje, uvuga ko ukeneye miriyoni 163 z’amadolari n’ibihumbi 400 z’amadolari yo gufasha icyo gihugu. Izo mfashanyo ngo zizagoboka Abanyeritrea hafi miriyoni imwe n’igice bugarijwe n’inzara kubera amapfa.
Nta bwo ariko umuryango w’abibumbye wavuze imfashanyo uzakenera muri Ethiopia. Icyakora umuryango ufasha, Save the Children, uvuga ko muri uyu mwaka ibibazo by’ibiribwa muri Ethiopia byiyongereye. Mu mwaka utaha kandi abanyethiopia bagera kuri miriyoni 10 bazaba bashonje.
Save the Children ivuga ko 98% by’Abanyethiopia bahingira imyaka ibatunga. Ibyo rero ngo bituma iyo amapfa ateye bamererwa nabi.


text: Imboro n'igituba byagiye mu butembere byitwaje impamba y'umunyu;bigeze ahantu biricara ngo biruhuke, hagati aho imboro ikenera kujya kwihagarika,igiye igituba kirya umunyu kirawumara,aho igarukiye irakibaza iti zana wa munyu ndigateho ndumva mpfuye,igituba kirawubura,biba ngombwa ko imboro iwishakira,sinakubwira ijyaho irakunguta,iracumita,ikora ubuhe igiye kuwugeraho icika intege(iba irarangije),burya yewe imboro mu gukunda ibituba iba ishaka umunyu nayo ngo irebe ko yafataho icya cumi, gusa igera aharyoshye yenda kuwugeraho ikabandagara!Nguko!


text:
Umuhuzabikorwa wa Porogaramu y’Igihugu Mbonezamikurire y’abana bato, Dr. Anita Asiimwe, yabwiye ababyeyi bo mu Karere ka Rwamagana ko uturima tw’igikoni ari indi politiki nziza yabafasha kwirinda no kurwanya imirire mibi cyane cyane mu bana bakiri bato.
Kuri uyu wa Kabiri, Dr Asiimwe yasuye Akarere ka Rwamagana, atemberezwa mu turima tw’igikoni two mu mirenge ya Kigabiro na Munyiginya, twifashishwa mu kurwanya imirire mibi n’igwingira ry’abana muri aka karere.
Yasabye ababyeyi gushyira hamwe mu kurwanya imirire mibi no kwitabira gahunda y’ingo mbonezamikurire kuko byafasha abana babo.
Ati “Mukoze ingo mbonezamikurire byabafasha kurushaho kurwanya igwingira ry’abana banyu bikanabafasha kurwanya imirire mibi kuri bagenzi banyu”.
Yakomeje agira ati “Mushyize hamwe mukajya muhugurana mukegera n’ubuyobozi bukabafasha, ntabwo ikibazo cy’imirire mibi cyakongera kugaragara muri aka karere”.
Dr. Asiimwe kandi asaba ababyeyi gukurikirana ubuzima bw’umwana kuva bakimusama kuko bimurinda kugwingira. Ibi bazabikora bajya kwa muganga hakiri kare ngo bamenye ko basamye ndetse bagakomeza kwisuzumisha kugira ngo ubuzima bw’umwana n’umubyeyi bukurikiranwe.
Hari kandi kwita ku mfashabere baha abana babo kuko nazo zigira uruhare mu mikurire y’umwana, zitatangwa neza zikamutera kugwingira.
Igenzura riheruka gukorwa muri Rwamagana rigaragaza ko abana bafite ikibazo cy’imirire mibi ari 237 mu gihe umwaka ushize bari 668.
Musabyemariya Odette, umujyanama w’ubuzima mu Murenge wa Munyiginya, yabwiye IGIHE ko bagifite imbogamizi y’imyumvire y’ababyeyi bamwe na bamwe batari bumva akamaro k’indyo yuzuye.
Ati “Hari ababyeyi bamwe na bamwe batarumva akamaro k’indyo yuzuye baza hano tugateka bareba ariko bikarangirira hano bagera mu rugo ntibakomeze za nama twabahaye abo nibo usanga bagifite abana bafite ikibazo cy’imirire mibi”.
Uwiringiyimana Hoziana utuye mu Murenge wa Kigabiro yabwiye IGIHE ko igikoni cy’umudugudu ari indi gahunda nziza kuko yatumye amenya guha abana be indyo yuzuye irimo; ibitera imbaraga, ibyubaka umubiri n’ibirinda indwara.


text:
Itangazo ryashyizwe ahagaragara na RURA kuri uyu wa Gatatu tariki ya 21 Gashyantare 2018 rivuga ko usibye guhagarikwa mu gihe cy’iminsi 30, iyi radio igomba kwishyura ihazabu ya miliyoni ebyiri z’amafaranga y’u Rwanda kuri konti ya RURA iri muri Banki y’Igihugu mu gihe kitarenze iminsi 15 uhereye ku itariki itangazo ryasohokeye.
Yasabwe kandi gutambutsa ikiganiro gikosora kinasaba imbabazi rubanda kubera ubutumwa bwatambukijwe na Niyibikora Nicolas, bigakorwa mu gihe kitarenze amasaha 12 hanyuma igafunga.
Urwego rw’abanyamakuru bigenzura (RMC) ku ya 12 Gashyantare 2018 nirwo rwari rwasabye (RURA) guhagarika by’agateganyo Amazing Grace Christian Radio amezi atatu.
Impamvu yo gusaba ko ihagarikwa ishingiye ku kuba ngo itagira Umuyobozi w’ibiganiro ubasha kumva ibiyivugirwaho mu ndimi ikoresha, ikaba inarangwaho imikorere itanoze.
Intandaro ya byose ni uko ku wa 29 Mutarama 2018 umuvugabutumwa witwa Niyibikora yayumvikanyeho yigishaga avuga ko nta cyiza cy’umugore.
Muri icyo cyigisho hari aho yavuze ati “Ikibazo abagore bafite uyu munsi ni uko babaye indaya, reka rero nze mbabwire umugore uko agaragara imbere y’Imana. Icya mbere afitanye ikibazo n’Imana […] Isi ya mbere ijya kurimbuka abagore babigizemo uruhare. Icyiza cy’umugore ni iki? Wakivana he? Aburahamu ananirwa guhamya Imana mu Misiri, uwamugiriye inama yo kwicecekera si umugore? Wicare uzi ngo Imana ifitanye ikibazo n’umugore ndetse n’amatorero.”
Ubutumwa bwe bwanumvikanishije ko Itorero rifashe ukuri rikavanga n’ibinyoma ryitwa maraya, rikajya mu murongo wa Kiliziya Gatolika.
Inzego z’abagore ni zo zahise zihagurukira kwamagana uwo muvugabutumwa ndetse Pro-Femmes Twese Hamwe inarega radiyo yigishirijeho.
Umuyobozi wa Pro-Femmes Twese Hamwe, Kanakuze Jeanne D’Arc, yavuze ko bafashe icyemezo cyo kurega radiyo muri RMC kuko ngo abayobozi bayo bemeye ko hanyuzwaho ibiganiro bitesha agaciro umugore w’Umunyarwandakazi.
Umuyobozi wa Radio Amazing Grace, Gregg Schoof, we yabwiye RMC ko ko akeneye igihe kirambuye cyo gusoma ibyavugiwe kuri radiyo ye kugira ngo abisobanukirwe kuko ngo babimushyiriye mu Cyongereza dore ko atumva ikinyarwanda.


text:
Habuze gato ngo irobo itorerwe kuba meya
Ku Cyumweru tariki 22 Mata 2018 abaturage bo mu karere ka Tama mu mugi wa Tokyo mu Buyapani bakoze amatora y’ umuyobozi w’ ako karere habura gato ngo irobo yari yamamajwe itsinde amatora
Iyi robo yari ifite slogan igira iti “Ubwenge karemano bugiye guhindura umugi Tama”.
Robo yahawe izina rya Michihito Matsuda yagize amajwi 4 103 ikaba yararushijwe n’ abantu babiri ku rutonde rw’ abahataniraga kuyobora uyu mugi. Ntabwo twabashije kumenya umubare w’ abakandida bari biyamamaje.
Irobo Matsuda yakoze gahunda ya mudasobwa yo kurandura ruswa muri uyu mugi utuwe n’ abaturage ibihumbi 150. Yari yarijeje abaturage impinduka mu bintu byose. Iyi robo yiyamamazaga ivuga kandi ko izahuza abantu bose bafitanye amakimbirane bakabana mu bworoherane n’ ubwumvikane.
Mu bari bashyigikiye byimazeyo iyi robo harimo Visi Perezida wa Sotfbank Tetsuzo Matsuda n’ umukozi wa google mu Buyapani witwa Norio Murakami.
Aba uko ari babiri bavugaga ko iyi robo ifite ubushobozi bwo kuba inyangamugayo muri politiki.
Bati “ubwenge karemano bugiye guhindura byose, ni ikibazo cy’ igihe gusa. Tuzajya dufata imyanzuro idafite uruhande ibogamiyeho n’ uwo ibangamiye no kubika amakuru mu buryo bw’ ikoranabuhanga dutegura ibiragano bitaha”.
Si ubwa mbere umukandida utangaje nk’ uwo agaragaye mu matora. Mu 1938 urukuta ‘Boston Curtis’ rwabaye umukandida mu ishyaka Milton mu mugi wa Washington. Mu 1997 ipusi yitwa Stubbs yatorewe kuba meya w’ akarere ka Talkeetna, muri Alaska .


text:
12 Nzeri 2014 Uwiteka aransanga arambwira ati.
12 Nzeri 2014 Uwiteka aransanga arambwira ati,mwana w’umuntu,ntutinye kandi ntugire ubwoba,kuko umukuru w’igihugu cy’uRwanda yatanze amabwiriza yo guhigira hasi hejuru ubugingo bwawe nyamara ntabwo azabubona,dore intasi zirahagurutse zije kugushaka,ndetse siwowe wenyine,ahubwo n’umukuru w’ikinyamateka inyangeNews.com,ariko muhumure kuko mbarindiye munsi yamababa yanjye uko niko Uwiteka avuze.
Nerekwa ko,umwakagara yohereje imbaraga z’umwijima ngo zitatanye abatavuga rumwe nawe,ndetse ziteze ibyago bikomeye umuhanuzi mukuru n’umuhanuzi Majeshi Leon,nerekwa ko umuhanuzi mukuru abadaimoni bamugose bagirango bamuriganye ariko mbona atahuye uburiganya bwabo mbona bamwurije umusozi bibwirako atawushobora ariko batangazwa ni uko awuriye akawuringiza.
13 Sept 2014 Nerekwa leta y’uRwanda itewe ubwoba n’ubuhanuzi bwashyizwe ahagaragara n’umuhanuzi mukuru ndetse n’umuhanzi Majeshi Leon,nerekwa bakora ibishoboka byose ngo barebe uko bahitana abo bahanuzi.Mbona umwuka w’inzika urazamutse uje guhora inzigo yabatavuga rumwe n’ubutegetsi bwa kigali.
Nerekwa bakurikira umuhanuzi mukuru ngo bamujugunye mu nyanja,ariko ahabwa amababa yo kuguruka akurwa aho yarari aratabarwa maze umwuka w’inzika ugira agahinda gakomeye,maze numva abashinzwe guca ibihanga abanyarwanda bavuga ngo ibihugu byose niba byari bimeze nk’igihugu cya Uganda!.Maze Uwiteka arambaza ati ubugome bw’Abatutsi ubwoko bwawe ukomokamo buzagereza hehe?
Dore batanga inka ihumanye kugirango bahumanye uwo bayihaye!Nyamara babona ahawe inka nabandi bakaboneraho kumuha izindi bamubwira ko,bamugabiye nyamara ikibabake ni uko izo nka zose zirangira ntacyo zimariye uwo bazihaye bikitwa ko,afite ukoboka kutari kwiza,mbese ninde utanga umugisha sijyewe? Dore ubwoko bwawe ntibugonda ijosi,bukunda gukiranirwa ibyiza babihinduye ibibi,nibibi babihindura ibyiza.
N’uko rero umenye ko,iminsi igiye kuza,nzahora gukiranirwa kwabo,ibyo bakoreye mu mbere ahantu humwijima hatamenyekana nzabishyira ahagaragara kandi ngiye kubakoza isoni imbere yamahanga uko niko Uwiteka avuga.


text:
Umwiherero w’aba bakobwa 20 batsinze ijonjora ku rwego rw’igihugu uri kubera i Nyamata kuri Golden Tulip Hotel, watangijwe ku itariki ya 9 Gashyantare 2018.
Mu kiganiro buri wese muri aba bakobwa yagiranye na IGIHE, yagaragaje intego n’umugambi ukomeye afite muri iri rushanwa ndetse n’icyo yifuza kuzakorera igihugu aramutse yambitswe ikamba.
Mu mihigo y’aba bakobwa ahanini bashyize imbere iterambere ry’umwari n’umutegarugori mu nguni zose, guteza imbere urubyiruko, gukora ubukangurambaga bugamije kumvisha Abanyarwanda ibyiza byo gukoresha ikoranabuhanga n’ibindi.
Aho bari mu mwiherero, buri wese afite intego ye ikomeye ndetse bose bagaragaza ko bafite icyizere cyo kuzatsinda.
Ibyo bamaze kwigishwa kugeza ubu, birimo kumenya indangagaciro na kirazira z’umuco nyarwanda, uruhare rw’umugore mu rugamba rwo kwibihora, kumenya kuvugira mu ruhame, intambuko iranga ba Nyampinga, kubyina Kinyarwanda n’andi masomo anyuranye.
Irushanwa rya Nyampinga w’u Rwanda riterwa inkunga yihariye na Cogebanque, iry’uyu mwaka rizasozwa ku itariki ya 24 Gashyantare 2018, ibirori bizabera muri Kigali Convention Centre.
Munyana Shemsa
Irakoze Vanessa
Umutoniwase Paula
Uwonkunda Belinda
Uwineza Solange
Uwase Ndahiro Liliane
Umunyana Shanitah
Mushambokazi Jordan
Liliane Iradukunda
Ishimwe Nolliela
Dushimimana Lydia
Umutoniwase Anastasie
Nzakorerimana Gloria
Umutoni Charlotte
Umuhoza Karen
Irebe Natacha Ursule
Umuhire Rebecca
Ingabire Divine
Ingabire Belinda
Uwase Fiona


text:
Nitwa Mukamukomeza Josianne,
Ndi umumama w'umwana umwe,
Niga mumwaka wa 2 KIM,
Mbere yuko nubaka,nakundanaga numusore witwa FRANK,gusa we yarumwana kurijye kuko namurushaga imyaka 2,
Gusa twarakundanaga cyane,
Gusa nkamubera umwana mubi,
Kuko ntanarimwe yari bwansabe kuryamana nawe,
Ariko gewe nkamuca inyuma nkaryamana nundi musore warufite amafranga ndetse iwacu banashakaga kunshyingira.
Ntibyatinze nkirangiza secondaire wamugabo wumukire aba anteyinda,
Mbihisha FRANK ko ntwite,turakomeza turakundana,
Nyuma yiminsi mike wamugabo ampa amafranga 90,000frw yo kuvanamo inda,
Ndagenda kumu docteur ankuriramo inda,
Ndongera mba umukobwa mwiza,
Hashize nkamezi ane FRANK arampamagara musanga muri ghetho kuko yarumunyeshuri muri kaminuza,
Aranyakira neza,
Arangije arambwira ati dukundanye imyaka igera kuri ine,
Ntanarimwe ndagusaba ko twaryamana,
Sinzi icyo untekerezaho,
Sinzi nimba ukeka ko ntari muzima,
Sinzi nimba bigushimisha cg bikubabaza
Gusa nagirango nkumenyeshe ko igituma ntajya mbigusaba aruko UBUSAMBANYI ARI ICYAHA CYANGIZA ROHO KIKANGIZA NUMUBIRI,
Kdi nawe aho bikugejeje urahabona wahereye cyera ubikora,ugera naho utwara inda ukanayivanamo bikagutera gucumura kabiri,
Wongeraho no kundyarya no kumbeshya wibwira ko ntabizi,
Nyamara burya ntukabone umuntu wese ucecetse ngo ugirengo nuko yabuze ibyo avuga ahubwo nuko igihe cyo kubivuga kiba kitaragera.
Ntiyarangije kumbwira nahise nsuka amarira menshi,
Musaba ko yambabarira nkataha,
Yarandetse ndataha,
Yampamagara nkamukupa kubera isoni,akagumya kunyita cher,ndetse akanyoherereza mesaje zimbwira ko ntakintu nakimwe cyamutera kunyanga,
Ariko jye simbyizere numvaga ari uburyarya.
Bidatinze numvaga nabonye undi musore dukundana unafite gahunda yihuta,
Afata irembo arasaba arakwa tunatera igikumwe arandongora,
Gusa nabanje noherereza message FRANK musaba imbabazi zuko namuhemukiye musaba kuzambikira ibanga ndetse nanamubwira ko ngiye kurongorwa.
Mumezi 3 yambere nabanye neza numugabo wanjye,
Hanyuma byabaye ngombwa ko itangira rya kaminuza rijyera,njya kwishuri ntihari hafi yikigo byansabye kwicumbikira nkajya ntaha muri weekend.
Ngaha rero aho urukundo rwanjye na FRANK rwagarukiye,
Ngaho kuri telefone za buri joro,
Ama messages sinakubwira,
Dore ko twese twasanze duhuje ikibazo buri wese yari yarananiwe kwibagirwa undi,gusa nubwo twasaga naho twongeye gukundana buri wese yabaga abizi ko dukundana urudashoboka kuko nari mfite umugabo.
FRANK yambwiraga ko byamunaniye kugira undi mukobwa akunda,
Nanjye nkagerageza kumugira inama zuburyo yabona indi nshuti,nkanagerageza kumuba hafi kuko byose arijye wabimuteye.
Rimwe naratashye umugabo areba mesaje zoc ntabizi,arangije ambaza umuntu FRANK uwo ariwe mubwira ko ari umuhungu twigeze gukundana
Ahita ambwira ngo bibe ubwa mbere nubwanyuma niyongera kubona mesaje ijya cyangwa ivuye kwa FRANK azahita atandukana nanjye.
Nabitekerereje FRANK anyemerera ko atazongera kuko atifuzaga kunsenyera nubwo yankundaga.
Igihe cyarageze ndabyara,
Umuhungu,
Frank ntiyansuye kugira umugabo atabibona nabi,
Gusa yansabye kumwoherereza amafoto yumwana kuri whatsapp,
Kuko jyewe nta whatsap nagiraga byabaye ngombwa ko nkoresha iyumugabo ndayamwoherereza,
Sinkamenye ko Umugabo yafashe mumutwe Nimero za FRANK!
Ngaha rero aho rwasenyukiye,
Umugabo yahise ambwira ngo yarabinsezeranije ko azahita atandukana nanjye,
Ati nubundi ndabibonye ntiwigeze unkunda na gato nuyu mwana si uwanjye ahubwo ni uwa FRANK uri no kumwoherereza amafoto yumwana ntasoni?
Yahise yigendera ubu aba muyindi nzu ye twakodeshaga i cyangugu.
None nimungire inama yicyo nakora,
Ec nakora iki ngo ngarure umugabo wanjye?
Iwacu c nibabimenya ko banyita ikirumbo nacyane cyane ko banabizi ko nari naravanyemo inda.
FRANK se we nabimenya ko ahita agarura ibyurukundo ndabyitwaramo nte ko nubwo umugabo wanjye yaba yarapfuye ntamwemera bitewe nuburyo namuhemukiye kdi akaba azi ibyanjye byoc.
Nyuma yo gusoma umugire Inama.
Nitwa Mukamukomeza Josianne,


text:
Ubwo hasozwaga Itorero ry’Urubyiruko rurangije amashuri yisumbuye mu Karere ka Kamonyi, Tuyizere Thadée Umuyobozi mu karere wungirije ushinzwe iterambere ry’ubukungu yabasabye ko guhangana n’ibiyobyabwenge babigira ibyabo, kandi bakamagana abantu bahohotera abana b’abakobwa bakanabatera inda.
Ikibazo cy’ibiyobyabwenge, inda zitateguwe, umwanda, imirire mibi nibyo ngo byugarije Sosiyete nyarwanda kuri ubu.
Ubwo basozaga Itorero ry’urubyiruko rurangije amashuri yisumbuye, bamwe mu bayobozi ku rwego rw’Umurenge n’Akarere bagarutse kuri ibi bibazo bihangayikishije abaturage.
Bavuze ko ibiyobyabwenge ari byo biza ku isonga, kandi ngo ababikoresha usanga ahanini ari urubyiruko.
Mugisha Diane arangije mu ishami ry’Ubugenge, Ubutabire, n’Imibare (PCM) avuga ko hari bamwe mu bakobwa bagenzi be baterwa inda batafashwe ku ngufu.
Ati: “Jye ngaya abafata abakobwa n’abagore ku ngufu, ariko abatwite bose ntabwo baba bafashwe ku ngufu bisaba ko buri wese afata icyemezo cyo guhakana.”
Dieudonnée Mugisha arangije mu ishami ry’Ubwubatsi, avuga ko bamwe mu rubyiruko bakunze kurangwa n’ingeso mbi bazikura ku mico yo hanze, ndetse ngo bakaba babyitiranya n’iterambere.
Ati: “Duhawe inshingano zikomeye, kuko hari abo tugira inama bakadufata nk’abantu batize, gusa indangagaciro zacu nizo tugiye gutoza urubyiruko.”
Umuyobozi w’Akarere ka Kamonyi wungirije ushinzwe iterambere ry’Ubukungu, Tuyizere Thadée avuga ko mu gihe cy’umwaka urubyiruko rugiye kumara mu Midugudu iwabo, rugomba guhangana n’ibi bibazo byugarije urubyiruko.
Yagize ati: “Guhangana n’ibi bibazo niwo mukoro duhaye uru rubyiruko, kandi hari ingero zifatika z’abakobwa batwite batabashije gukurikirana amasomo yatangiwe mu itorero.”
Urubyiruko 1761 nibo barangije amashuri yisumbuye mu Karere ka Kamonyi, muri bo abakobwa bane batewe inda zitateguwe ndetse bakaba ngo batarabashije gukurikirana inyigisho zo mu itorero.
MUHIZI ELISEE
UMUSEKE.RW/Kamonyi


text:
Marie Josee Uwiringira
Guhuza inshingano zo kuyobora no kurangiza imanza ku banyamabanga Nshingwabikorwa b’utugari n’ab’imirenge babibonamo imbogamizi, kuko hari igihe batabikora neza kubera guheranwa n’akazi k’ubuyobozi nk’inshingano zabo za buri munsi.
Nk’abahesha b’inkiko batari ab’umwuga, aba banyamabanga Nshingwabikorwa baba bagomba kurangiza imanza zaciwe n’abunzi cyangwa izaciwe n’inkiko. Bamwe muri bo ntibabikorera ku gihe babitewe n’izindi gahunda z’akazi cyangwa impungenge z’ingaruka zishobora kuba kubarangirizwaho urubanza.
Bayingana Jean Marie Vianney, Umunyamabanga Nshingwabikorwa w’Umurenge wa Nyankenke, avuga ko rimwe na rimwe habaho gukerereza kurangiza imanza ariko akenshi bikaba bitabaturukaho.
Ati “mu kurangiza izo manza tubifatanya n’akandi kazi. Birashoboka ko akarere cyangwa intara batumiza inama, icyo gihe iyo wagize iyo nama itunguranye biba ngombwa ko wimura itariki wahaye umuturage ariko we abifata nko gukerererwa”.
Ikindi kibangamira abanyamabanga Nshingwabikorwa ni ukurangiriza urubanza ku muturage babona ko bishobora kugira ingaruka ku mibereho ye n’iy’umuryango.
Uwamungu Jules, Umunyamabanga Nshingwabikorwa w’akagari ka Yaramba, umurenge wa Nyankenke, we ngo hari ubwo abanza kugisha inama mbere yo kurangiza urubanza.
Aragira, ati “iyo tubonye ari ibintu bishobora guteza ibibazo twiyambaza abandi badukuriye bakaduha inama. Nko mu gihe uwo ugiye kurangirizaho urubanza bisaba kumukura mu nzu kandi adafite aho yerekeza umuryango, tuba tugomba kubanza kumusabira ubufasha ku rwego rw’ubuyobozi”.
Abahesha b’inkiko batari ab’umwuga bahabwa amahugurwa ku mategeko arebana n’irangiza ry’imanza, ariko ingingo ya 55 n’iya 56 z’Itegeko rigenga umurimo w’abahesha b’inkiko mu Rwanda, zigenera ibihano k’ubikoze nabi. Ibyo bituma bamwe muri bo bifuza ko izo nshingano zahabwa abandi.
Uwamungu, ati “Byaba byiza bazanye umukozi usobanukiwe n’amategeko akaba ari byo yinjiramo cyane byadufasha kuko tuba dufite n’izindi nshingano”.
Naho Bayingana, yifuza ko kurangiza imanza byakorwa n’urwego. Ati “turasaba ko kurangiza urubanza, byaba inshingano z’urwego. Nko mu murenge dufite abayamategeko nk’ushinzwe irangamimerere n’umukozi ushinzwe ibikorwa remezo. Tugira inshingano nyinshi ku buryo babihaye nk’umukozi ushinzwe irangamimerere kuko ari we uzi amategeko yajya abidufashamo mu murenge”.
Ubuyobozi bw’akarere ka Gicumbi nk’urwego rukoresha abanyamabanga nshingwabikorwa, ntibushyigikiye ko bakurirwaho inshingano zo kurangiza imanza, ahubwo Umuyobozi w’ako karere Mudaheranwa Juvenal, arabasaba ko banoza gahunda y’akazi kabo no kurangiza imanza bakabigenera umwanya.
Aragira, ati “bagiyeho kugira ngo bunganire abahesha b’inkiko b’umwuga ndetse barinde abaturage gusiragira no gutanga amafaranga atari ngombwa kuko babikorera umuturage ku buntu naho ab’umwuga baca amafaranga atari munsi y’ibihumbi 500frw. Uyu munsi rero abehesha b’inkiko batari ab’umwuga baracyakenewe ntabwo twakora ubuvugizi bwo kugira ngo babivemo ahubwo twakora ubuvugizi bwo kugira ngo inshingano tubaha zindi, ntizibabuze umwanya wo kujya kurangiza imanza”.
Uretse abanyamabanga nshingwabikorwa b’utugari n’imirenge, kurangiza imanza bikorwa na none n’umunyamabanga nshingwabikorwa w’akarere ndetse n’umukozi w’inzu y’ubufasha mu mategeko, ariko ngo haracyagaragaramo ubukerererwe.
Ngombaniro Tharcisse; Umuhuzabikorwa wa MAJ mu karere ka Gicumbi avuga ko umukozi wa MAJ ushinzwe kurangiza imanza, abikorera abatishoboye gusa, ariko ko iyo hari imanza nyinshi zitararangizwa, uwo mukozi agira inama abahesha b’inkiko batari ab’umwuga akanabahwitura.


text:
Umugabo w’imyaka 61 y’amavuko witwaga Shyirambere Silas wari utuye mu mudugudu wa Muremure, akagari ka Kinunga, mu murenge wa Nyabitekeri akarere ka Nyamasheke yapfuye urupfu rw’amayobera mu gihe abo mu muryango we bari bamaze iminsi babihanuriwe mu itorero ADEPR.
Umunyamabanga nshingwabikorwa w’akagari ka Kinunga muri uyu murenge Gahongayire Chantal avuga ko ubwo abandi baturage bari bagiye mu nteko z’abaturage ziba buri wa kabiri, we ntiyagiye yo kandi ngo yari yaramutse ari muzima nta n’igicurane ataka, ajya kwahira ubwatsi bw’inka ye, avuye yo ku gicamunsi ageze mu marembo y’umuturanyi we, umugore w’urwo rugo na we utari wagiye mu nteko z’abaturage yumva ikintu cyituye hasi agiye kureba asanga ni uwo mugabo wikubise hasi umwuka wahise umushira mo.
Uyu mugore ngo yatabaje abaturanyi n’abari bagiye mu nteko z’abaturage baratabara ,bahita bashakisha uburyo bwo kugeza umurambo ku bitaro bya Bushenge ngo barebe icyo yaba azize.
Bamwe mu baturage baganiriye na Bwiza.com dukesha iyi nkuru, bavuga ko uru rupfu barufata nk’amayobera, cyane cyane ko mu kagari baturanye ka Kigabiro,mu cyumweru gishize ku kiraro kiri ku muhanda umwe muri ako kagari,umuturage waho wari utwaye moto ari wenyine yahageze akanyerera akikubita mu cyobo kiri munsi y’icyo kiraro agahita pfa, aha kuri iki kiraro akaba ari na ho nyirasenge yaguye umwaka ushize urupfu nk’uru na we atwawe kuri moto nyamara umumotari wari umutwaye ntagire icyo aba, bagashaka kubihuza bavuga ko yaba ari imitego y’abarozi barenga,nubwo aba ba mbere ntacyo bapfana n’uyu nyakwigendera.
Umwe muri bo yagize ati’’ wowe ibintu nk’ibi wabisobanura ute? Niba umuntu yaraguye ku kiraro mu cyumweru gishize na nyirasenge yaguye ho umwaka ushize bose bazize urupfu rumwe muri kari ya kagari, ubu na bwo muri kano kacu umuntu ngo avuye kwahira ubwatsi atsitaye hafi y’iwe aragwa ahita apfa,ubwo si imitego y’abarozi bategwa natwe ngo ni urupf rusanzwe? Ibyo wowe urumva atari amayobera?’’
Icyakora nk’uko uyu muyobozi akomeza abivuga, umwe mu bo mu muryango wa nyakwigendera ngo avuga ko badatunguwe cyane n’uru rupfu kuko ngo Imana imaze iminsi ibibabwira mu masengesho dore ko ngo ari abakirisitu bakomeye mu itorero ADEPR,ngo Imana ikaba yababwiraga ko hari umwe muri urwo rugo w’umugeni (ugiye gukurwa mu mubiri,gusa) ngo ntiyababwiraga uwo ari we ku buryo ngo bose bari bameze nk’abiteguye,ngo akavuga ko batatunguwe cyane.
Mu butumwa bwahawe abaturage nyuma y’uru rupfu ubuyobozi bwabasabye kujya bagira igihe bakajya kwisuzumisha kwa muganga ngo barebe uko ubuzima bwabo buhagaze,ko bishoboka ko nubwo bamubonaga agenda akomeye, bakaba batarabona n’ibisubizo byo kwa muganga ariko ashobora kuba yagendanaga nk’indwara na we atazi ikamuhitana amarabira.
Yagize ati’’ natwe byatubereye amayobera rwose kuko nta kintu tuzi yari arwaye,yari asanganywe ingufu nyinshi ku buryo no kwikubita hasi ubwabyo utavuga ko byapfa ku mugera ho gutyo gusa, tugasaba abaturage kujya bagira igihe cyo kujya kwisuzumisha indwara kwa muganga ,cyane cyane izitandura,kuko umuntu ashobora kuba agenda yumva ari muzima,nyamara arwaye nk’umutima, umuvuduko w’amaraso,diyabete n’ibindi atabizi, akaba yapfa amarabira nk’uko amagambo anyuranye agatangira nubwo kuri uyu we nta magambo yandi twumva abivugwa ho ku mugaragaro.’’
Umurambo wa nyakwigendera washyinguwe ku gicamunsi cyo kuri uyu wa gatatu,asize umugore,abana 10 n’abuzukuru barenga 8.
Munezero Janvier/ Celebzmagazine


text:
Nyagasani ni we MANA YANJYE! ZAKARIYA 13.8-9.
- Ni byo aradutabaye ruzirabwoba, ari nayo Mana ivuga bikaba, yategeka bigakomera niba upinga, upinge umuntu ureke Imana, igihangange cy’isi n’ ijuru.
2. Ruzirabwoba we Bisohoze, Bihindure, imitima y’abigize ibigaganyare itamenetse, bisohoreze mu maso y’abazungu n’abirabura, nziko bizatuma bakubaha, bakanagutinya, dore ko k’ubwabo ubu ngo barakurashe, ari na yo mpamvu ngo bihaye agaciro n’ishema ndetse ngo no kwigira.
3. Kuko ijambo wivugiye uririndisha inkoni yawe kugeza risohoye ibyo watubwiye kuva cyera, ntiwaduhannye ubutadusura, wamye udukomeza byatuyobeye, twahawe ibyiringiro byinshi bituruka iwawe, nafashe bicyeya byo kunkomeza bingana n’ububiko bwo mu gatwe kanjye kuko ari gatoya, nkaba nkakubahira kuko ukandindira imijugujugu.
4. Seruka neza wowe ubikwiye, gamburuza imigambi y’abagome ubaka intebe mu nzu y’umuryango wawe nk’ingoro yawe. Dore dukeya n’undi yumve. Kuva na cyera tukiba iwacu, kugupfukamira twabirazwe nabatwibarutse.
5. Iryo shema rituruka iwawe niryo duhorana, twaryitoreje ku misiyoni no ku misozi yo kw’ivuko ari nayo mpamvu iyo bituyobeye, tujya mu byumba kugupfukamira. Tukakubwira amaganya yacu akakugeraho, kuko watubatuye na wa mwenda waratabutse, buri wese akigerera ahera, akahakura ibimuhumuriza.
6. Tukongererwa intege mu rugendo rugana ubugingo uti: dore mwarwana mutarwana, igihe kiri hafi mukajya hanze mukajya kwiga nk’abacisha bugufi nkabaha urukundo mugahumuka, mukamenya gutandukanya umucyo n’umwijima.
7. Kuva na cyera watubwiye ko uri Imana iteye ubwoba uti: Nimugera hanze iyo mu mahanga nta mazu y’amagorofa muzahabona keretse ubwoba, urupfu amaganya n’agahinda ubundi mukihisha inyuma y’ibihuru uti:
- Ibyo bihuru nabyo n’umugisha, kuko ntabikoze ntyo ahanyu hakwibagirana, bityo abari abantu bakaba ivumbi. Uti:
- Dore Habyarimana namara gupfa ibyago n’amakuba bizabaterura nka serwakira y’ivumbi n’ibyatsi, mujye iyo ishyanga gushinyagurirwa. Uti:
- Ariko nzabana na mwe, nzabarinda sinzemera ko mushiraho; aho inyuma y’ibihuru niho nzabasanga mbamanurireho umwuka muhembuke mwuzure urukundo, maze mbiyoborere mureke kwitirirwa amahane, musabe imishyikirano kandi si uko muzaba mutinye cyangwa mutsinzwe ni njye uzaba mpinduye umukino nk’ Imana. Abinangiye imitima nibabikomeza, nzashyiraho urugamba runoze kandi rusukuye rugizwe na benshi bataziranye, bazasigasirana mu muvuduko, bakazamurana mu ngenzo no mu bufindo bucamarenga afututse abaziranye n’abamenyanye uwo munsi bahure bwije. Bati:
- Jye nzihagurukira RUZIRABWOBA nyoboye INZIRABWOBA zitabwigeze, kuko tuzaba dufitanye gahunda, nzuzuze imbaraga z’umwuka wera, mvuze ifirimbi ihamagarira gutabara. Nti:
- Nimwihute kw’itabaro, kuko ibiganiro barabyanze ni ba bangamwabo ntibanagurirwa, bimwe bakunda nibyo bashaka, turaruhuka turubohoje.
8. Ubwo bimeze gutyo rero RUZIRABWOBA nzavuze impundu njyeze mu Rwanda, nzanye umukumbi ungana ibihumbi, ikivi gisohojwe k’uruharuriro, ibitangaza biri gukoreka dore ubwo bwuzu bw’uwo munsi utagira ukusa, aho abatabicyekaga bazaba baseka cyane, batangara guverinoma nziza itagira inenge imaze kurahira, havugwa ijambo ry’Uwiteka rihumuriza, imbaga nyamwinshi itanga impundu kubera ibitangaza n’amasezerano Uwiteka Imana ishyizeho akadomo.
9. Ni wowe Mwami Mana wirukanye Rusuferi ubugira kabiri, urwa Gasabo ururagize Michel mutagatifu, kuko no mu ijuru ingabo yari ayoboye ni zo zizamenesha Rusuferi avuye mu Rwanda.
10. Mana rero yobora uru Rwanda, uturinde umurengwe no kwivuga ibigwi, maze byose bibe uko ushaka, kuko uduhaye umwanya wo kugukorera, natwe guhera ubwo twirinde icyo ari cyo cyose gisebya izina ryawe.
Maze mu banyarwanda habe igihango cyo kudahemukirana ingoma ibihumbi.
Umucunguzi PASCAL MWUMVENEZA


text:
Kuri uyu wa Kabiri, tariki 10 Nyakanga 2018, yakomereje mu Bitaro bya Kigeme byo mu Karere ka Nyamagabe nyuma y’aho y’umunsi wa mbere aho nabwo yavuje abari bafite iyo ndwara.
Benshi mu bavujwe n’uyu mwari bagaragaje akanyamuneza kuko usanga bahuriza ku ntero yo kuba bishimiye kuvuzwa na we by’umwihariko bakaba baza batabona aho bajya ariko bagataho hose baharuzi.
Umwe mu bakecuru bavujwe ishaza mu gikorwa cya Miss Iradukunda Elsa yamushimiye agira ati “Nza hano mu by’ukuri ntabwo n’izi nzu nazirebaga, n’umuntu wanzanye ntabwo namubonaga, yaje amfashe. Imana ibahe umugisha baganga mwaje tutareba none uyu munsi nababonye mbona na Nyampinga wacu.”
Undi musaza wari urwaye ishaza yamwunganiye agira ati “Ubu ndareba neza cyane, ndaharuzi rwose, bataramfukura n’urupapuro sinapfaga kurureba ariko ubu bamaze kumfukura mbona ndaharuzi n’amazina ndayaruzi.”
Iyo Miss Iradukunda Elsa asoje iki gikorwa n’abaganga bamaze gukora akazi kabo neza usanga ari impundu n’ibyishimo by’ikirenga ku bavuwe biganjemo abasheshe akanguhe.
Yari yashyigikiwe na mugenzi we wambitswe ikamba muri uyu mwaka, Miss Iradukunda Liliane washimye ibikorwa bya mukuru we ndetse n’umushoramari akaba n’umuhanga mu by’indege muri Amerika, Eric Bahunde, wabashije kwiteza imbere nubwo afite ubumuga (ntagira amaguru yombi ndetse n’ukuboko kumwe nyuma y’impanuka yagize).
Bahunde yagize ati “Nta maguru mfite ndetse mfite akaboko kamwe, ariko nababwira ko kutabona byo nunva birenze ibindi byose natekereza. Birababaza.”
Nyampinga w’u Rwanda 2018, Iradukunda Liliane we yavuze ko yaherekeje mugenzi we mu rwego rwo kumushyigikira no kumutera imbaraga. Ati “Ni ukuri ndashima Elsa kuko ibi bikorwa ari gukora ni byiza. Naje kumushyigikira kuko na we ajya anshyigikira mu byo nkora. Yaba we ndetse na Jolly n’abandi bambera isomo umunsi ku munsi. Bintera ingufu zo gukora cyane.”
Miss Iradukunda Elsa avuga ko kuba yarahawe umugisha na we akwiye kuwubera abandi. Yihaye intego ko na nyuma yo gutanga ikamba agomba kuzakomeza ibikorwa byiganjemo ibyo yatangiriyeho akiba Nyampinga w’u Rwanda.
Iki gikorwa kizamara icyumweru kibera ku Bitaro bya Kigeme ari naho Nyampinga Iradukunda n’abafatanyabikorwa be bari muri iki gihe kizamara; kizasozwa abiyandikishije bose bamaze guhabwa ubufasha kugira ngo bakire neza. Abarwaye ishaza ntibavurwa gusa ahubwo banahabwa icumbi n’ubundi bufasha kugeza bakize.


text:
Ntamuhanga warokoye Abatutsi benshi i Rubavu yituwe
Ntamuhanga Yusufu ukomoka mu Karere ka Rubavu yashimiwe kuba yararokoye abantu benshi barimo na Minisitiri w’Uburinganire n’Iterambere ry’umuryango Nyirasafari Esperance.
Ntamuhanga utuye mu Karere ka Rubavu yashimiwe kuba yaratanze ibyo atunze kugira ngo akize anahungishe Abatutsi muri Jenoside yabakorerwaga mu 1994.
Ubuyobozi bwa GAERG bwamushyikirije inka y’Ineza nk’ishimwe ryo gukiza Abatutsi 25 bari mu kaga akabohereza i Goma.
Ntamuhanga avuga ko mu gihe cya Jenoside yari afite amafaranga ariko umutima wo gukiza Abatutsi ngo yawukuye ku burere yahawe n’ababyeyi bikiyongeraho no kwanga akarengane.
Yagize ati “Ndi umusilamu kandi mu byo twigishwa no kugira urukundo birimo. Ahandi nakuye imbaraga zo kwitangira abarimo bahigwa ni uburere nahawe n’ababyeyi batureze batubuza kugira nabi.”
Ntamuhanga avuga ko yatanze amafaranga menshi kuri Minisitiri Nyirasafari kugira ngo ashobore kumuhungisha muri Congo.
Icyo gihe ngo hari uwamubwiye ko hari abakobwa babiri bihishe mu rwina rw’ibitoki kandi bari buze kwicwa nibadahungishwa.
Ati “Hari mu masaha ya saa tanu, nagiye kubareba barabanyereka, nsanga bihishe bari mu buzima bubabaje cyane, mbabwira ko ntacyo nabafasha ku manywa, ahubwo ko ngiye gusenga Imana kugira ngo igire icyo imfasha.
“Nabaguriye amata na capati, ubundi njya gusenga. Saa Kumi ni bwo nagarutse kubareba mbashyira muri boot mu modoka inyuma ndafunga. Mvuga ko ntawe urabakuramo kereka anyishe.”
Ntamuhanga yabakuye ku rusengero rwa ADEPR batangira kugenda ashaka uko yabacikisha. Bageze kuri bariyeri ya mbere yari imbere y’urusengero rw’abadivantisiti n’ishuri rya TTC Gacuba, interahamwe yahasanze zimusaba gufungura imodoka ngo barebe abarimo.
Yababeshye ko yataye imfunguzo z’aho (muri Boot) ariko abonye bakomeje gutsimbarara abaha ibihumbi 20Frw.
Avuga ko yageze imbere y’Urukiko rw’ibanze rwa Gisenyi na ho ahasanga iyindi bariyeri y’uwitwa ‘Mabuye’, nayo iramugora ariko ahatanga ibihumbi 60Frw kugira ngo bamurekure.
Abagejeje ku mupaka aho yari yateguye abapolisi b’u Rwanda na Congo bagombaga kubareka bakambuka yongeye gutanga ibindi bihumbi 100 bashobora kwambuka.
Ntamuhanga avuga ko atibuka abantu yashoboye gukiza kuko uwo yamenye wari mukaga abishoboye kumufasha kwambuka yabikoze. Avuga kandi ko ashobora kuba yaratanze abarirwa mu bihumbi 600Frw arokora abantu.
Mubo Ntamuhanga yakijije harimo Mukaneza Marianne, uyu mubyeyi w’abana bane. Avuga ko ubwo umugabo we yari amaze kwicwa no gusenyerwa, bamushoreye kujya kumwica Ntamuhanga akamusaba akamujyana iwe kugeza amuhungishije.
Ati “Ntitwari tuziranye cyane, gusa yangiriye impuhwe nyuma y’uko umugabo wanjye yishwe ngasenyerwa n’ibyanjye bigasahurwa. Yanjyanye iwe n’abana banjye bane n’umuvandimwe agerageza kunyitaho, hashize iminsi anyambutsa muri Congo kandi akomeza kunyitaho kuko nta kintu nari mfite.”
Mukaneza avuga ko Ntamuhanga amufata nk’umuvandimwe n’umubyeyi kuko yakoze ibyo benshi batarimo gukora.
Ati “Mufata nk’umuvandimwe, mufata nk’umubyeyi kuko yakoze ibikorwa bigoye, yaritanze, atanga n’umutungo ,we kugira ngo akize ubuzima bwacu, mu gihe abandi badusahuraga ibyo dutunze bakatwambura n’ubuzima.”
Gukiza Abatutsi byamushyize mu mazi abira n’umuryango we
Ntamuhanga avuga ko nubwo yahungishaga abantu abohereza muri Congo yakomezaga kubakurikirana. Byanatumye akomeza gukurikirana Mukaneza wari wagiye nta myenda afite.
Ati “Nari umucuruzi wibera ku mangazini, naho umudamu wanjye akaba mu rugo, ubwo yohererezaga Mukaneza imyenda, yashyizemo akandiko amubaza niba ibyo amwandikira bimugeraho.
“Interahamwe ziza kubifata basaba umunyonzi kuvuga uwabimuhaye maze bajya iwanjye bahatera hejuru n’umugore wanjye baramwicaza.”
Interahamwe zamujyanye ku mwica n’umuryango we ariko akaza kwigura amafaranga ibihumbi 300 ariko ntibyamuca intege zo gukiza abarimo bahigwa.
Ineza yakoze yaramugarukiye
Iyo muganiriye, akubwira ko umutungo afite ari muke ugereranyije n’uwo yari afite mbere ya Jenoside yakorewe Abatutsi.
Ati “Natanze amafaranga menshi ariko nishimira ko abo nakijije ubu turi inshuti. Bakora ibirori bakantumira, nanjye nabikora nkabatumira, nishimira ko batambuwe ubuzima bazira amaherere.”
Ntamuhanga avuga ko bimutera ishema kuba ibikorwa yakoze abikuye ku mutima hari ababifata nk’ubutwari ndetse hakaba hari n’ababiheraho bakamugirira neza.
Ati “Jenoside ikirangira narahunze nk’abandi ibyanjye biratikira. Nagarutse mu Rwanda nta bushobozi kugeza naho ntangiye gukorera abandi mbatwarira ibinyabiziga, cyakora ibikorwa nakoze hari abo byagezeho bangirira neza nshobora kongera kubona ubuzima.”
Ntamuhanga avuga ko bamwe mu bagezweho n’ibikorwa yakoze ari Gen Maj Mubaraka Muganga wahise amuha imodoka ayimugurije, agenda ayishyura gahoro gahoro ashobora kongera kugira ubuzima.
GAERG itanze inka y’Ineza mu cyumweru ikoramo ibikorwa bitandukanye birimo kubakira, gusana, kubakira uturima tw’igikoni n’imiganda ikorerwa abacitse ku icumu rya Jenoside yakorewe Abatutsi batishoboye no gusukura inzibutso zishyinguwemo imibiri y’abazize Jenoside yakorewe Abatutsi.
Ni icyumweru cyatangiye tariki 30 Werurwe 2018 mu karere ka Nyanza kikazarangirira mu karere ka Nyagatare tariki 5 Mata 2018. Ni ibikorwa bijyanye no gutegura Abanyarwanda kwinjira mu bikorwa byo kwibuka Jenoside yakorewe Abatutsi.
Ibitekerezo ( 7 )
mwadufasha mukaduha number ya Ntamuhanga
nizereko ko Rusesabagina yasomye iyi nkuru akumva umugabo uhamye urwana kubarenga atari kubara amakrito ya ya mayonaise ni firiti ziri muri frigo nubwo ntakuziwa mugabo w kurinjye uri intwari yibihe byose naho ibintu nibishakwa uzabona ibindi
thanks Ntamuhanga we
Uyu mugabo akwiye agashimwe kumwihariko.Perezida akamuha ishimwe ryisumbuye kuko mu karere ka Rubavu tumufata nk’intwari.yigaragaje mukudashyigikira ubwicanyi bwakorewe abatutsi 1994,ndetse yanatanze amakuru yafashije gacaca cyn!imana izamuhembe ijuru.
bigaragara ko uyu mugabo yakoze ibikorwa by’ubudashyikirwa kandi by’ubutwari byananiye benshi.uretse nabo yarokoye bamushimira n’Imana izamuha umugisha inamushumbushe ibye yahebye icyo gihe.
Nizere ko na Minisitiri Nyirasafari hari agashimwe gafatika yamugeneye kuko burya ineme yo kwitangira abandi igira bake muri iyi si!
Nibyo koko uyu mugabo nuwo gushima.Yagize umutima wa kimuntu.Birababaje kubona abantu bicana,bakarwana,bagacurana ibyisi,bagasambana,etc...nyamara imana imaze kuturema yarabitubujije.Usanga abantu batinya imana ari bake.Urugero,gusambana babyita gukundana.Kubera ko abantu banga kumvira imana,yashyizeho umunsi izarimbura abantu bose babi ku munsi w’imperuka nkuko ibyakozwe 17:31 havuga.Izasigaza gusa abantu bayumvira,bamwe basigare mu isi izaba paradizo (imigani 2:21,22),abandi bajye mu ijuru,hanyuma bategeke isi ya paradizo (Daniel 2:44).Imana ikorera kuli Calendar yayo.Niyo mpamvu tutagomba kwibwira ko ibyo bitazaba.Urugero,abahanuzi bayo bahanuye ko Yesu azaza ku isi,bitwara imyaka myinshi ataza.Ariko byageze aho araza.Aho gupinga umunsi w’imperuka,tugomba gushaka imana mbere yuko itariki igera.Kwibera mu byisi gusa,bizarimbuza abantu benshi.Bizaba neza neza nkuko byagenze ku gihe cya Nowa.
Uyumugabonuwogushima yakoze ibyananiye benshi